qundao/data-zh-poetry huggingface dataset:
拟陆鲁望渔具诗十五首 其十三 药鱼
作者：范当世
朝代：清
体裁：古风

昔人观打鱼，犹为暴殄哀。谁欤纵此毒，遽令全池灾。灵犀独难得，何处无鸠媒。苍苍号含物，对此令人猜。
拟陆鲁望渔具诗十五首 其十二 种鱼
作者：范当世
朝代：清
体裁：古风

水居千石陂，其始亦微弱。湖乡买鱼秧，同植有佳恶。道逢赭衣人，命酒欢然酌。不为长大忧，徒知纵舍乐。
拟陆鲁望渔具诗十五首 其十五 笭箵
作者：范当世
朝代：清
体裁：古风

蒯缑不带剑，削竹不成箠。愈不囊诗书，烟波无一字。何物系腰间，茫然有生理。谋生良独难，呜呼问渔子。
拟陆鲁望渔具诗十五首 其十四 舴艋
作者：范当世
朝代：清
体裁：古风

浪子载歌舫，健儿尸楼船。渔家小腾掷，亦在波浪前。推篷饭盈盎，眯眼拂炊烟。曷不乘潮逝，冥冥入海天。
拟陆鲁望渔具诗十五首 其四 钓筒
作者：范当世
朝代：清
体裁：古风

幽人自无事，闲闲理钓筒。舟行不到处，水面朝无风。事在贪廉际，身兼动静功。掉头去弗顾，游目思无穷。
挚父先生之令郎辟疆髫岁耳以诗文问学于余绝可喜又闻莲池诸生言其于尊父之论西学每蓄大疑于心此尤为非凡而莫有能正之者余其可不言乎用兼斯意次韵一篇以赏其奇而补其见之所不逮
作者：范当世
朝代：清
体裁：古风

万物蠢蠢人有章，茂自教化根阴阳。四裔徬徨得技巧，刻画仁义中人长。鸣鸟千年若衔尾，奇气著体交和倡。力能海飞不动色，浩歌自与天聊浪。怀奇抱郁尔翁最，儒有目者齐相望。埋沈一州早自拔，含泽不露文斯昌。嗟汝宁知径寸稿，真于磊块分豪芒。逢时拓奇有深意，言语诡激难可方。各陈其端适万变，圣道所以垂茫茫。以材自华不忧世，倘若芝草非栋梁。吾为子贤欲拜纪，子有过言吾弗匡。子之亲乃凤鹄似，我燕鹊耳能颉颃。家鸡野鹜古有诮，奚舍老翼来求王。因风乘潮会至海，当前断港奚宜航。要知书为世人读，大义从此不可量。不然孰得谓汝稚，缀句眼见诗骚芳。
挚父先生以余所寄十七纸诗示叔节中多嘲笑其求官者叔固忧悲老亲而作计恨余言之不见其心也次口字韵问余余再叠和
作者：范当世
朝代：清
体裁：古风

正好从容斗诗口，斗不胜者罚以斗。子意学宦如学仙，插脚红尘举翼还。岂知多少青云士，亘古陆沈黄绶间。人生第一饥须饟，次即微言要人赏。知汝活汝良有情，安得赠汝万户城。金昆玉友不在势，伤哉不得为亲荣。我亦与君同志耳，可奈权操富人子。债台亦须王赧为，薛有孟尝君勿喜。君不见莲池密树万鸦攒，聒耳通宵不畏弹。官廨垂杨低入栏，病鹤终年未许攀。物有生成我何望，万年长悔不耕山。
挚父先生以李伯夫人归榇问应来会否就吾决行止走笔答诗二十二韵并以手写近诗往属其来路评也
作者：范当世
朝代：清
体裁：古风

乡人问吏胥，吾须到官否。檀越问比邱，佛会吾行止。兹皆愚者徒，欲行即行耳。不问犹见招，问有放手理。天津寓庐旁，扰扰已成市。百喧有一寂，拂拭待公趾。畿南大霖雨，水深没车轨。放舟可徜徉，载笔亦能使。我有一卷诗，手写十七纸。乌文在绣栏，公来下丹紫。到日一嬉欢，胜遗百端绮。慎毋广咨诹，坐令生彼此。四十五十人，住世两三纪。谁能老不归，分半在客里。再分客中半，岁时得相倚。算来无十遭，更忍吝行李。不见濂亭翁，释手亦已弛。关塞莽空阔，谁能问生死。皤皤吾妇翁，前日望子矣。有瓜有南鱼，命女畜以俟。相公愿人勤，报告无不喜。还辞到公前，但有一声唯。
挚父先生出行野四日不归极望成诗
作者：范当世
朝代：清
体裁：古风

先生与奴食同品，腐鱼酸菜腹中裹。与我读书同苦甘，朝吟夕咀三倍我。前日惊呼走出城，田间蝗子大如蠃。宁关自古循良心，只为此官食者夥。妻儿弟侄十口家，万口从君索饼䴹。万口不饱君无财，数十之家不举火。君亦一口张，我亦一口哆。我食何尝似君艰，我亦一家待君妥。玉阶仙露三千年，一树琼华长娿娜。中有綵鸾非帝骖，朱户沈沈下青琐。君归休，但安坐。此邦亦不谓君惰，我与君亦暂不饿。气化终留蟊贼心，圣人岂免昆虫祸。面颜昔枯还未腴，何苦风尘日摧挫。
挚父先生出行野四日不归极望成诗
作者：范当世
朝代：清

先生与奴食同品，腐鱼酸菜腹中裹。与我读书同苦甘，朝吟夕咀三倍我。前日惊呼走出城，田间蝗子大如蠃。宁关自古循良心，只为此官食者夥。妻儿弟侄十口家，万口从君索饼䴹。万口不饱君无财，数十之家不举火。君亦一口张，我亦一口哆。我食何尝似君艰，我亦一家待君妥。玉阶仙露三千年，一树琼华长娿娜。中有綵鸾非帝骖，朱户沈沈下青琐。君归休，但安坐，此邦亦不谓君惰，我与君亦暂不饿。气化终留蠡贼心，圣人岂免昆虫祸。面颜昔枯还未腴，何苦风尘日摧挫。
挚父先生来书劝乡试欲以诗答会连日用山谷韵乃复效其次韵晁补之廖正一连缀二篇因示叔节·其二
作者：范当世
朝代：清
体裁：古风

吾今欲闭谈天口，亦莫虚空打筋斗。四十真当生死关，要从人海收身还。已读南华亦奚悔，可以容身雁木间。范子何为书十上，屠龙有技无人赏。此是吴公叹喟声，乃有息壤燕南城。平生知心百不阂，何独一第为吾荣。吾命穷薄堪一士，蓬蔂子耶薜萝子。老与郊岛相娱嬉，此在风尘犹可喜。君不见赋有膏兰保命难，龚生至死为人弹。何哉吾党二三子，犹欲舍命穷跻攀。寄语东堂读书者，看取玉貌还青山。
挚父先生来止寓庐欢宴屡日而后即其弟阳信其行甚早外舅不知犹以冬柳诗来索和也因和而并寄之
作者：范当世
朝代：清
体裁：七言律诗

一叹离筵各暮迟，可怜冬柳路旁枝。谁真磊磊轩千载，空自茫茫阅四时。客有别肠能贮酒，子今交手更流澌。正愁阳信春无绿，此日荒寒亦不知。
挽侯氏姊联
作者：范当世
朝代：清
体裁：联

昔先君末命，权可为经，以义定名谁敢废；恨吾母新丧，轻不加重，称情持服竟无由。
挽保韵秋联
作者：范当世
朝代：清
体裁：联

我闻诸夫子，狷者有所不为，是亦其次也；古之乡先生，没而可祭如社，意在斯人乎。
挽兄联
作者：范当世
朝代：清
体裁：联

龙伯高愿汝曹效之，即以兄之生平，永诏兄子；马少游称善人足矣，孰谓吾今老大，私愧吾宗。
挽冯开父
作者：范当世
朝代：清
体裁：联

吾幼年已能自结交，吾所交诸忘年者实始于先生，最怜嫂氏贤明，一饭私恩难比数；君昔日即亟于望子，君之子至今日而力崇其死父，都与寒家系属，百般辛苦有齐同。
挽吴仲懿联
作者：范当世
朝代：清
体裁：联

人尽嗟其才，类我类我；天遽夺之命，丧予丧予。
挽吴孺人
作者：范当世
朝代：清
体裁：联

又不是新婚、垂老、无家，如何利重离轻，万古苍茫为此别；且休谈过去、未来、现在，但愿魂凝魄固，一朝欢喜博同归。
挽吴孺人联
作者：范当世
朝代：清
体裁：古风

又不是新婚垂老无家，如何利重离轻，万古苍茫为此别；且休谈过去未来现在，但愿魂凝魄固，一朝欢喜博同归。
挽吴汝纶联
作者：范当世
朝代：清
体裁：联

君今安往乎，吾未之也已；不无善画者，莫能图何哉。
挽姚代耕联
作者：范当世
朝代：清
体裁：联

峡江后六世，君与北流最贤，沦落可伤，八口蓬飞在南北；中泠第一泉，我从东阁乞得，死生太易，一场茗罢各西东。
挽姚外舅联
作者：范当世
朝代：清
体裁：联

我之今日，亦何恨能加，惟有牵连并哭耳；公在人间，更无缘遭妒，奚为委曲以死乎。
挽姚外舅联
作者：范当世
朝代：清
体裁：联

我知今日，亦何恨能加，惟有牵连并哭耳；公在人间，更无缘遭诟，奚为委屈而死之。
挽姚永楷联
作者：范当世
朝代：清
体裁：联

我因妻兄事，君亦视我如兄，往复绸缪，骨肉奇欢真有此；人谓子德优，孰有怜人以德，死生寂寞，肺肠纯笃抑何为。
挽姚闲伯
作者：范当世
朝代：清
体裁：联

我为妻兄事，君亦视我如兄，往复绸缪，骨肉奇欢真有此；人谓子德优，孰肯怜人以德，死生寂寞，肺肠纯笃抑何为。
挽姨母联
作者：范当世
朝代：清
体裁：联

妾有美，妻道光焉，终能有子析薪，真足快心贤孝事；姨之亡，母族尽矣，记得为儿挑菜，不堪回首乱离年。
挽孝嫦联
作者：范当世
朝代：清
体裁：联

比之二祖，轻若鸿毛，亦使肝肠不可忍；望汝一归，艰于马角，岂其魂魄又能飞。
挽庄秉瀚之妇
作者：范当世
朝代：清
体裁：联

相夫子以学有大母风，德意所从来远矣；节孺人之丧为王姑寿，孝思与亡者同之。
挽庄秉瀚妻联
作者：范当世
朝代：清
体裁：联

相夫子以学有大母风，德意所从来远矣；节孺人之丧为王姑寿，孝思与王者同之。
挽徐芙双·其一
作者：范当世
朝代：清
体裁：七言律诗

城郭诸徐零落尽，相逢蔼蔼独斯人。曾无急行夸吾党，素有闲情乐我亲。半菽从来知冷暖，一炊俄已变新陈。临歧恨抱经时病，试数残更泪满巾。
挽徐芙双·其三
作者：范当世
朝代：清
体裁：七言律诗

故人子弟岂无才，死即萧然尽可哀。惟有徐卿两郎在，能堪范式一头回。群公各以艰危起，百福都从孝义来。闻善有基应破涕，从今门巷不蒿莱。
挽徐芙双·其二
作者：范当世
朝代：清
体裁：七言律诗

少小闻君友悌声，几年游宴共君昆。闲时备识怡怡态，别后同谈郁郁情。八口长饥无疗术，百年短梦有归程。惊心一夕鸰原痛，兄弟真当五亩耕。
挽曹德庆联
作者：范当世
朝代：清
体裁：联

此在淮军诸将中，最为全福；能识通州三怪者，亦岂庸人。
挽李瀚章联
作者：范当世
朝代：清
体裁：联

与曾左胡骆百战成功，比投老家园，浸灌滋培，还使门闾气允固；历道咸同光四朝全盛，迄考终里第，伤亡殄瘁，顿教天地色凄凉。
挽李经述联
作者：范当世
朝代：清
体裁：联

恨未遂旅顺督战之行，谁以奇才慰公子；永莫追天津论文之乐，空将痛泪抚君儿。
挽李鸿章妻联
作者：范当世
朝代：清
体裁：联

上有宫中圣母，定卅年元老之勋，下有夫人，赞金瓯相业；昔为江左部民，观百两于归之盛，今为幕士，播彤管徽音。
挽李鸿章联
作者：范当世
朝代：清
体裁：联

贱子于人间利钝得失，渺不相关，独与公情亲数年，见为老书生穷翰林而已；国史遇大臣功罪是非，向无论断，有吾皇褒忠一字，传俾内诸夏外四裔知之。
挽桂东垣之母
作者：范当世
朝代：清
体裁：联

夙闻诸子能贤，出处尽瑰奇，今日岭南推右族；刚约十郎拜母，吉凶真恍忽，再来堂上展遗容。
挽正衡兄
作者：范当世
朝代：清
体裁：联

龙伯高愿汝曹效之，还以兄之生平，敬告兄子；马少游称善人足矣，不谓吾今老大，私愧吾宗。
挽江馨樵·其一
作者：范当世
朝代：清
体裁：七言绝句

不共论文已卅年，当时谈宴最流连。分明玉雪成黄土，何况江淹老在前。
挽江馨樵·其二
作者：范当世
朝代：清
体裁：七言绝句

苫块馀生百不惊，聊因君死触生平。一窗砚墨终馀味，何处天涯求友声。
挽潘道士联
作者：范当世
朝代：清
体裁：联

是尝从吾游焉，一鹤孤舟，千叠愁心在江上；今并斯人已矣，只鸡斗酒，数行清泪洒城南。
挽石樵和尚联
作者：范当世
朝代：清
体裁：联

落落情缘，那堪一见一回老；空空妙相，留证三藐三菩提。
挽薛福成联
作者：范当世
朝代：清
体裁：联

辛苦九州还，身未趋朝魂恋阙；安危一疏在，生当致主死成名。
挽达蔚卿联
作者：范当世
朝代：清
体裁：联

士有不得志，痛泪何多，甚矣子之营父葬；身则无所贪，劳生转剧，茫乎吾欲从公游。
挽陈启谦母孙淑人联
作者：范当世
朝代：清
体裁：联

尝以齿冢二律，受知于当代魁耆，孑然寡俦，女学至今犹否塞；不亲鬓师廿年，自写其胸中郁勃，善哉有子，家声从此卜遐昌。
挽陈宝箴联
作者：范当世
朝代：清
体裁：联

赫赫宗臣，一往沉冥向山僻；哀哀孝子，百年长恨在天涯。
挽陈筱山联
作者：范当世
朝代：清
体裁：联

封翁有命代雄心，不能横刀杀贼，部江东子弟以从，他年史氏搜闻，风义但高游侠传；此地多名流盛事，亦曾倒屐迎宾，与邗上寓贤相埒，今日酒徒散尽，凄凉欲广绝交书。
挽陶宾南父
作者：范当世
朝代：清
体裁：联

从野蛮时期至文明时期，两可间必有磊磊畸人，不显于代；以普通教育兴实业教育，十年后惟望粲粲诸子，无忘斯言。
挽项腈轩妻联
作者：范当世
朝代：清
体裁：联

其夫贫也乐，妇可知者；有子贤而文，母何恨欤。
挽顾伯母联
作者：范当世
朝代：清
体裁：古风

贱子无似，德少而辞多，只与郎君同学同志，得母之矜怜，已矣平生，弗俟遭丧犹下泪；大兄有言，亲亡则身老，莫知人间何世何年，于我乎萧瑟，哀哉此语，孰能处变不伤心。
挽顾曾灿次妻联
作者：范当世
朝代：清
体裁：联

懿范可亲，一种温柔真我友；劳尘方息，十分惊恸抚君儿。
挽顾樾艭之次妻
作者：范当世
朝代：清
体裁：联

以羁孤弱息，归郡国英髦，且笃生瑜珥称其家，灵无憾矣；居帝里豪华，守儒门朴素，又还以旨甘养阙母，我故称之。
挽顾越艘次妻联
作者：范当世
朝代：清
体裁：联

以羁孤弱息，归郡国英髦，且笃生瑜珥称其家，灵无恨矣；居帝里豪华，守儒门朴素，又还以旨甘养其母，我故称之。
挽马勿庵联
作者：范当世
朝代：清
体裁：联

舆论何凭，君匪但能廉，亦越诸公好名者；交情可叹，我未尝不义，已成天下负心人。
挽黄厚卿联
作者：范当世
朝代：清
体裁：联

昔同长老论君家诸昆，皆曰韦仲将是保家主；试以先生校乡人一辈，真觉马少游有善人风。
携钟铠二弟与少卿联句
作者：范当世
朝代：清
体裁：五言律诗

派起忠宣后，衍兹江左家。石卿交莫逆，湖长感弥赊。英绮各贫贱，储才阅岁华。海东云郁郁，甸国望无涯。
故城寄示同里诸子
作者：范当世
朝代：清

吴歌楚舞积年陈，赵至齐来逐日新。昨日停车邹鲁地，不曾窥见酒垆人。大淮以北气萧条，泰岱之间复寂寥。见说潇湘亦枯竭，江流齐赴海门潮。
故城寄示同里诸子·其一
作者：范当世
朝代：清

吴歌楚舞积年陈，赵至齐来逐日新。昨日停车邹鲁地，不曾窥见酒垆人。
故城寄示同里诸子·其二
作者：范当世
朝代：清

大淮以北气萧条，泰岱之间复寂寥。见说潇湘亦枯竭，江流齐赴海门潮。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其一
作者：范当世
朝代：清
体裁：五言绝句

世上皆安乐，而君独苦辛。明明日月照，莫辨汝为人。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其七
作者：范当世
朝代：清
体裁：五言绝句

日惨天茫茫，人间定何事。吾当宽论人，子弗进苛例。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其三
作者：范当世
朝代：清
体裁：五言绝句

陈汤一树奇，百谤犹能理。无命复摧之，尘埃老吾子。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其九
作者：范当世
朝代：清
体裁：五言绝句

时王欲侯汝，宁知汝悽怆。此意人不闻，有闻亦资谤。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其二
作者：范当世
朝代：清
体裁：五言绝句

史迁七十传，独服李将军。桃李不言者，名声天下闻。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其五
作者：范当世
朝代：清
体裁：五言绝句

何哉今人言，智出庸人下。彼固落拓人，我非狂痴者。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其八
作者：范当世
朝代：清
体裁：五言绝句

平心论吾曹，谁能补时局。所争在有志，岂必定无欲。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其六
作者：范当世
朝代：清
体裁：五言绝句

风俗庶民事，于今逮搢绅。言言从所授，邑邑自相循。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其十
作者：范当世
朝代：清
体裁：五言绝句

哦诗以送日，好丑率吾指。方知此道宽，无人横相訾。
敬如和余诗独取人闻子名者循例欲谤訾二语痛切言之夜灯讽诵感不绝于心辄复将此二语散为五言绝句十首所谓长言之不足则咏叹之者也·其四
作者：范当世
朝代：清
体裁：五言绝句

子有一樽酒，与之忘死生。胸中已无物，身后亦无名。
敬如席上和方小汀孝廉
作者：范当世
朝代：清
体裁：古风

出门日有构，对面皆各天。蜉蝣自楚楚，鸳鸾自翩翩。观其大小异，中皆不自坚。朝菌与夏虫，乌能超气先。牛眠陇底草，懒散不容鞭。所食至微约，颇视群儿贤。天方纵淫暴，此道亦戋戋。朝来拥书卧，客梦惊寒毡。登高送佳节，苍茫览风烟。乐事不可道，忧来无穷边。附郭访苏季，家无二顷田。结交乃奇绝，一老情绵绵。不俟问讯罢，遂成水乳缘。所惜为时晚，枉用欢连连。天边落日去，光景无人传。
敬如索代赠·其一
作者：范当世
朝代：清
体裁：七言绝句

万紫千红竞及春，娇啼浪笑太无因。看渠一点悽皇泪，百尺楼头九鼎人。
敬如索代赠·其二
作者：范当世
朝代：清
体裁：七言绝句

英雄毕竟数陈汤，婉娈犹当是李香。宴乐已非流俗事，不论真感更茫茫。
敬如题汉阴课渔图真妙作积欲和之而未有辞会其为我营归计将成喜而径书十二句并以结来沪同居之约
作者：范当世
朝代：清
体裁：古风

我歌独有陈生寻，为丝为桐成一琴。升堂入室锁钮断，知心取意江河深。正忆康衢结交众，寸步艰难不汝送。各以悲欢阅岁年，传杯天地真如梦。一波送我还江津，媵之活水鱼鳞鳞。范张已分能生死，元白将来合作邻。
敬题娄贤妃所书屏翰二字
作者：范当世
朝代：清
体裁：七言律诗

娄妃不与宁王逝，大字辉辉在戟门。想见扶携宫婢日，暗思采掇圣人言。于今朱氏无炊火，何处青天著墨痕。女德万年看不厌，抚膺百感泪浑浑。
斜飞雪用前韵一首
作者：范当世
朝代：清
体裁：七言律诗

上帝沈沈醉有年，春风无主晚来颠。沧溟激荡洪波起，广野萧条落日悬。谁办痴心回大造，但追诗思入重渊。吟成更与斜飞雪，如此秾华二月天。
新麦
作者：范当世
朝代：清
体裁：七言绝句

天子明堂驾赤骝，南郊首麦布新猷。归来用彘尝新麦，十倍寻常进御羞。
方小汀将之馆以其乡味向客余与义门都以事默默深愧此老之诚也退而为诗以谢
作者：范当世
朝代：清
体裁：七言律诗

浑然太璞黄尘里，一片肫诚绿酒前。人各有忧应不识，客将何好请明虔。论肴偏与鲈乡左，置译难将闽语传。等是饥驱归未得，满街灯月照离筵。
方小汀新归追为东坡寿诗索和遂次其韵
作者：范当世
朝代：清
体裁：古风

声声腊鼓催除年，骚坛壮者皆不前。独弦哀歌向谁卖，回舟就我方翁贤。方翁平生有孝子，养亲鱼酒必鲜美。晚岁抛书更弄孙，含饴乐事真无比。此间宴乐苏文忠，方翁恨不与其中。作诗往复叙年谱，曲辞媚悦来求通。我方醉歌作镌议，为汝更得谀斯翁。苏翁苏翁祝汝从此千万秋，著述磊磊长存留。弗遭烈火一焚尽，弗与洪水同漂流。原来吾道竟微细，难比天地真悠悠。豪贤不保千岁运，玄邱天亶犹含愁。不然吾诗畜今代，岂与卒岁同少谋。便当伸眉向天下，何用对客常低头。
旅中无聊流观昔人诗至于千首有感于黄公度之人之诗而遽成两律以相赠·其一
作者：范当世
朝代：清
体裁：七言律诗

谁谓君为异人者，我观君道得毋同。诗言起讫一生事，眼有东西万国风。燕处危巢岂有命，龙游涸泽竟无功。便偕邹子论三乐，也让行歌带索翁。
旅中无聊流观昔人诗至于千首有感于黄公度之人之诗而遽成两律以相赠·其二
作者：范当世
朝代：清
体裁：七言律诗

愁来遍揽前人句，读至遗山兴亦阑。容有数声入清听，何曾一气作殊观。乾坤落落见君好，冰雪沈沈相对寒。剩恨杨云犹贱在，不虞千世少人看。
旅中无聊流观昔人诗至于千首有感于黄公度之人之诗而遽成两律以相赠余以岁暮寓金陵无聊而为刘园九老图作序序成而感不绝益次其诗·其一
作者：范当世
朝代：清
体裁：七言律诗

不道吟怀逐日殊，迂生亦自恨为儒。何曾肝胆非人世，径欲须眉入此图。苏季名声焉用大，马卿车服为谁都。但看诸老能轰醉，贱子犹堪一一扶。
无生乐吕四道中作·其一
作者：范当世
朝代：清
体裁：古风

昔我行役，区区谋我身。今我行役，番番送死人。人有深湛豁达，死有忧伤病虐。今我无从追问之，脱然皆得无生乐。
无生乐吕四道中作·其二
作者：范当世
朝代：清
体裁：古风

死者无情，死者无知。无知已云乐，无情亦不悲。诚知万劫须臾过，截断肝心犹不可。惜者生微见则宽，不如当日孩提我。
无题
作者：范当世
朝代：清
体裁：七言律诗

我亦听言随市人，乍能欢喜又悲辛。长途碌碌成诗草，一命摇摇付相臣。谁与拿龙腾只手，可怜窥豹已全身。桃源十月春如此，定有渔人欲问津。
既为王伯唐刻石狼山之阴梦湘更以重九日携酒肴邀余及剑星潜之往祭还至望海楼谈江宁近事亦因悼总督刘公之亡次梦湘韵·其一
作者：范当世
朝代：清
体裁：五言律诗

野哭山云驻，哀歌木叶飘。腐儒随分尽，精魄与天遥。不死沦陶杜，乘时让管萧。悬知汉阳旆，重过石城桥。
既为王伯唐刻石狼山之阴梦湘更以重九日携酒肴邀余及剑星潜之往祭还至望海楼谈江宁近事亦因悼总督刘公之亡次梦湘韵·其二
作者：范当世
朝代：清
体裁：五言律诗

来日不如意，成兹悼逝心。个臣犹晻蔼，一律与销沈。立石英灵聚，临江忧患深。从来恋忠爱，原不为知音。
既为王伯唐刻石狼山之阴梦湘更以重九日携酒肴邀余及剑星潜之往祭还至望海楼谈江宁近事亦因悼总督刘公之亡次梦湘韵梦湘服阕将之江西其伯母新丧停柩于此余承为之护视而怆然叠前韵以送其行·其一
作者：范当世
朝代：清
体裁：五言律诗

客意如秋树，无风叶自飘。束装生事尽，挂席水程遥。越国采藜苋，萦林生艾萧。银河莽空间，谁与鹊成桥。
既作孝嫦墓碣遂登前山观所谓赵家塘者
作者：范当世
朝代：清
体裁：五言排律

峥庐所屏蔽，摺叠万峰齐。试上前坡望，方知近者低。晴岚与回合，细草任攀跻。路转风能聚，塘分雨可犁。诚然举目快，莫奈我心悽。一撮黄封处，将为儿女栖。
既读外舅一年所为诗因发箧出大人及两弟及罕儿诸作遍与外舅观之外舅爱钟铠诗至仿效其体爰询当世以外间所见诗派之异而喟然有感于斯文也叠韵见示当世谨次其韵略志当时所云云·其二
作者：范当世
朝代：清
体裁：七言律诗

一家兄弟擅微长，那管先卢复后王。徒抱雅言解尘俗，顿遭温语失寒凉。长饥老父贫如洗，索饭娇儿瘦欲尪。安得华堂同对雪，一时白战让公强。
日与季皋言事喜其意量之日远次鹤诗又高古过所望和以赏之·其二
作者：范当世
朝代：清
体裁：五言律诗

自古高明地，隆隆欲晦难。惟兹五三籍，饷汝万千安。新侣亦奇服，高吟同画栏。权舆带诗味，吾意孰先阑。
日与季皋言事喜其意量之日远次鹤诗又高古过所望和以赏之夜凉雨霁独行院中乃得洒然涤其烦苦而取外舅所授诗三纸读之和其三首·其一
作者：范当世
朝代：清
体裁：五言律诗

雨馀刚静夜，云里著疏星。稍稍月痕出，依依邻火青。即事便多暇，流光苦未停。冥然孤照影，愁汝尚亭亭。
日本嘉纳治五郎以考察中国学务而来江宁余营通州小学校故于俞观察席上多所请质而感君来意甚悲且惭即席为二诗赠行并因挚父先生游彼国未归附声问之·其一
作者：范当世
朝代：清
体裁：七言律诗

吾曹所学真安用，泪眼乾坤见此儒。不信愚心生作梗，虚烦热血走相输。青山一角方联社，碧海千层欲化涂。指点扶桑问君处，倘缘风便一相呼。
日本嘉纳治五郎以考察中国学务而来江宁余营通州小学校故于俞观察席上多所请质而感君来意甚悲且惭即席为二诗赠行并因挚父先生游彼国未归附声问之·其二
作者：范当世
朝代：清
体裁：七言律诗

我友从君易地游，寄言无奈且归休。虽邀蓬岛千人赏，恐起河梁万古愁。盈路风光前属国，极天雾雨古神州。遥知一梦钧天醒，还向空山觅旧俦。
日本武藤百智以诗问余于天津余为言其国人冈千仞使往见之乞一言为先遂赠二诗
作者：范当世
朝代：清

郁郁龙堂接蜃楼，当时货殖比诸侯。如何马足风尘际，尚有虫吟草木秋。眉眼知为同命惜，文章须使盛年愁。箧中他日诗千首，过我江南扶海洲。昔闻海上冈千仞，邈若神山不可望。谁识英英大邦杰，担簦来上我师堂。超闻合是卢行者，朴学犹为卜子商。念尔师资能近取，千秋名业定无疆。
日本武藤百智以诗问余于天津余为言其国人冈千仞使往见之乞一言为先遂赠二诗·其一
作者：范当世
朝代：清
体裁：七言律诗

郁郁龙堂接蜃楼，当时货殖比诸侯。如何马足风尘际，尚有虫吟草木秋。眉眼知为同命惜，文章须使盛年愁。箧中他日诗千首，过我江南扶海洲。
日本武藤百智以诗问余于天津余为言其国人冈千仞使往见之乞一言为先遂赠二诗·其二
作者：范当世
朝代：清

昔闻海上冈千仞，邈若神山不可望。谁识英英大邦杰，担簦来上我师堂。超闻合是卢行者，朴学犹为卜子商。念尔师资能近取，千秋名业定无疆。
旭庄太守金陵返惨然述近事并示江楼感怀次韵李拔可之作走笔奉和
作者：范当世
朝代：清
体裁：七言律诗

一世于今尽可伤，相逢徒有泪徊徨。仍兼生事沦饥饱，更莫人才说狷狂。疾病馀春花媚眼，干戈独夜酒鸣肠。吾家忧乐真无地，还向君家觅醉乡。
旭庄示以通分司方君揖赵所藏岭还七友图发之则子箴方先生俨然在列且即余庚辰夏閒日从先生游宴时之所为读其遗文观其风采益叹先生之为吾作序于今已二十五年而吾衰病遂已至此也感题一首以复于旭庄并贻揖赵
作者：范当世
朝代：清
体裁：七言律诗

太守从容示图卷，岭还七友共清芬。岂知风马朔南事，正作云龙上下群。绿鬓少年成感旧，乌衣子弟喜能文。江关实有飘零恨，一序深惭负此君。
星涛之侄万昭谦亦来乞诗叠韵与之
作者：范当世
朝代：清
体裁：七言律诗

偃仰当前百不适，从容语子忽然豪。六鳌不隔三山近，一鹤能吟万象高。子弟承家终不易，圣贤拔俗讵胜劳。传闻已解经馀学，邺架英英有俊髦。
星涛席上叠韵奉诒兼待逊庵兄至
作者：范当世
朝代：清
体裁：古风

酒边人是东西道，眼底欢娱未云好。要共迢迢千岁忧，才保区区百年老。结交始自青春时，握手相视皆男儿。半作落花天所命，一为飞絮风难持。汉阳独树春无恙，批根削迹穷诸相。世态传之阿堵中，逸情高出云天上。沈生才气如翻澜，等閒一顾应知难。把君气味逢人说，剖我心肠与众看。古人所宝文章境，岂与小夫竞俄顷。对面相看泰华低，发声一奏雷霆静。于今万象昏烟埃，曷不将身隐草莱。熬煎世事一樽酒，留待明朝旧雨来。
是日也内子先归余留与山僧海月为连夕之谈盖不宿兹山者十七年矣海月多询世间事余乃叠前韵示之以诗
作者：范当世
朝代：清
体裁：古风

山中一去知几年，深谷大陵坐而迁。闲人不与兴废事，歌场舞地稍沿缘。伤心涕仰不可说，万事人孽奚由天。星火能成燎原势，寸木可置岑楼巅。精卫衔深碧海底，杜鹃啼彻东西川。嗟我于人在谁数，身所得保惟砚田。妄论是非益可笑，就徵闻见心赧然。惟有旧吾向妻子，征车一拂寒饥全。此诚固然何足道，那办人谓公多钱。人间肺腑各殊状，瑰若奇鬼婳若仙。或为鼠目寸无见，或复智出灵龟先。令汝何心亦有问，周知世事乌为贤。东山凉月向西岭，君宜火速清樽延。天崩地塌细故耳，径可了却无须禅。当时黄泥隐吾迹，三月五月欢相连。马王故人尽偃息，吾若虚幌兹犹悬。可怜对面成老丑，感叹临风怀丽娟。
晋卿注墨子属余评校粗校一过归之以诗
作者：范当世
朝代：清

驺衍何堂堂，与人谈九州。彼亦持方柄，圆凿何能投。诸家顿罗网，探处无人钩。悠悠四千载，此子出一头。飞蛇腾上屋，铁脚沙中蛑。岂能道羊角，胜于童首虬。二足既插地，大老施鞭鞧。猖狂亦不贵，庶哉骐骥流。江河蹈空阔，蓦涧超凡沟。所以龌龊语，孟荀两不收。真气浩如水，不得同浮沤。墨子矧脱烂，泥土不足抔。上不为曾参，下亦当黔娄。玆道亦已摈，何须君力摎。与君不胡越，百岁期同舟。兼旬惜我别，万言致绸缪。为君覆此著，以当琼琚酬。
晋卿注墨子属余评校粗校一过归之以诗
作者：范当世
朝代：清
体裁：古风

驺衍何堂堂，与人谈九州。彼亦持方柄，圆凿何能投。诸家顿罗网，深处无人钩。悠悠四千载，此子出一头。飞蛇腾上屋，铁脚沙中蛑。岂能道羊角，胜于童首虬。二足既插地，大老施鞭鞧。猖狂亦不贵，庶哉骐骥流。江河蹈空阔，蓦涧超凡沟。所以龌龊语，孟荀两不收。真气浩如水，不得同浮沤。墨子矧脱烂，泥土不足抔。上不为曾参，下亦当黔娄。兹道亦已摈，何须君力摎。与君不胡越，百岁期同舟。兼旬惜我别，万言致绸缪。为君覆此著，以当琼琚酬。
晋珊迁官当去此吾州人贾此者既惜其行此间姚子让张芝舫益上书督府吁留之故为循良诗再赠
作者：范当世
朝代：清
体裁：七言律诗

世上万般都有价，更无善价买循良。撑持十局群谋共，保抱蒸黎独念长。百族喜心三握发，六街生事九回肠。时艰未泯公当去，徒苦吾人泪万行。
晓发庐陵漫成
作者：范当世
朝代：清
体裁：五言排律

郡国江湖底，城池山石边。人烟争逐市，风景欲除年。岁比三行役，今来四易船。抚时真惕若，为客转萧然。旅梦宵无定，诗心日有迁。铲除生懦习，椎击曩豪篇。餍笋思能锐，贪茶味故圆。游词参雪意，落句慕霜天。坐挹他山妙，渊怀吾道贤。澄清见滩水，迢递隔墟烟。善化明朝览，佳期后日悬。生惭樗散质，临宠益悁悁。
晚凉置酒坐诸君堂下即席赋诗
作者：范当世
朝代：清

使君为月我为星，却为诸君放晚晴。祇可谈天说瀛海，不须想帝梦瑶京。眼前瓜果新离土，脚下蓬蒿半掩城。问客尔从繁会至，筝琶何似席间清。
晚凉置酒坐诸君堂下即席赋诗
作者：范当世
朝代：清
体裁：七言律诗

使君为月我为星，却为诸君放晚晴。祗可谈天说瀛海，不须想帝梦瑶京。眼前瓜果新离土，脚下蓬蒿半掩城。问客尔从繁会至，筝琶何似席间清。
晚眺悲咏寄仲弟广东幕府季弟山东警军
作者：范当世
朝代：清
体裁：七言律诗

树树枫容带醉斜，更闻蛮语到寒鸦。惊风已逼全身絮，落日犹烘半面霞。临老弟兄馀托命，愁人鼓角定思家。寄言贫病都消释，只作空叹泪转加。
晚眺青伯不至
作者：范当世
朝代：清
体裁：古风

大风吹断云，零落数点雨。麦熟天为黄，飞沙况为堵。苍茫夜色来，明月久不吐。彼微不可欺，行歌返柴户。
晚觉寒甚敬如来则既春服矣再次前韵
作者：范当世
朝代：清
体裁：七言律诗

鲁阳戈钝莫能挥，楚客魂离亦不归。万古云霄成断羽，一天星月灿馀晖。时危怕与心胸尽，老至愁看面目非。气候阳和吾弗敌，却怜春半尚寒衣。
晚过延卿寓庐见其日间所为杂诗感诵再三援笔和之·其三
作者：范当世
朝代：清
体裁：七言绝句

楚南石多才少人，祗今顽石独吾身。空庭夜气凉如水，偃仰滂沱有鬼神。
晚过延卿寓庐见其日间所为杂诗感诵再三援笔和之·其四
作者：范当世
朝代：清
体裁：七言绝句

俊游奚事马蹄骄，亦弗湘波访二姚。眼底欲成悲壮事，相携同看海门潮。
晚过延卿寓庐见其日间所为杂诗感诵再三援笔和之晚过延卿寓庐见其日间所为杂诗感诵再三援笔和之·其二
作者：范当世
朝代：清
体裁：七言绝句

即将来日付苍茫，转是安心第一方。山鬼有灵知慕予，水仙无位亦称王。
晤前护陕西巡抚李香缘示以请建陪都一疏颇自惜其言之不用也
作者：范当世
朝代：清
体裁：七言律诗

陪都一疏倘无留，车驾西行百不忧。墨绖出门心未已，素冠相对泪横流。文章粪土悲扬马，钩党纷纶痛李牛。安得从容待君起，多为陕治发棠讴。
晤徐次德以昔所为方影图索题盖皆效余去影图而属冯君小白画者甲午之役余荐小白襄卫汝成军事遂去不复返而戏为斗影图之闲伯亦死四年矣发图感绝援笔遂成
作者：范当世
朝代：清
体裁：古风

昔我聊为去影图，姚氏因之作斗影。冯生异日至天津，徐君复以斯图请。为方为斗亦何劳，吾今一任去滔滔。流连杯斝青阳尽，弥望郊原白骨高。冯生莫知死何处，姚氏砚墨归儿曹。人间七年愈何世，重在章江把君袂。情话雍容足散怀，图书一发纷流涕。谁欤棒佛放悲音，惟有去来无见今。权时把玩浑无术，独抱凉凉万古心。
暴冷和外舅寂寥
作者：范当世
朝代：清
体裁：五言律诗

一夕惊飙动，重棉已著牢。清秋胡太短，寒日又能高。此地容生计，人间薄我曹。融融众香国，徒以益吾骚。
更为秉瀚题仲远先生比屋连吟图依梅伯言同风二韵作四绝呈其尊父心嘉司马·其三
作者：范当世
朝代：清
体裁：七言绝句

吾妇能为擘窠字，规模若与婉紃同。昨来叔重评诗句，言有采蘋王氏风。
更为秉瀚题仲远先生比屋连吟图依梅伯言同风二韵作四绝呈其尊父心嘉司马·其二
作者：范当世
朝代：清
体裁：七言绝句

说到诗书金玉贱，读书那弗一家同。吾家娣姒皆华萼，不独怡怡钟郝风。
更为秉瀚题仲远先生比屋连吟图依梅伯言同风二韵作四绝呈其尊父心嘉司马·其四
作者：范当世
朝代：清
体裁：七言绝句

桐城派与阳湖派，未见姚张有异同。我与心嘉成一笑，各从妇氏数门风。
更为秉瀚题仲远先生比屋连吟图依梅伯言同风二韵作四绝呈其尊父心嘉司马从方子顺手中读李燕伯索和之二绝因知其为人走笔和之·其一
作者：范当世
朝代：清
体裁：七言绝句

扰扰红尘有万心，门阑界绝不相侵。何缘一照明河水，同入人间芳树林。
月蚀辞
作者：范当世
朝代：清
体裁：古风

彼月黯然蚀，日君叹无聊。日光炎炎弗借外，胡以昼夜求其曹。选于众星择大者，全付光耀同游遨。周窥下人状，布地无昏昭。云程莫得辨，贴天无卑高。古来大小齐同者，莫过泰山与秋毫。斯日宠斯月，自古无人嘲。虾蟆尔何物，吐吞以为豪。常行不尔改，掩袭无所逃。明明两曜在，一夕不相遭。八极茫茫被流水，东西怅望空烦劳。纯阳至精一独赏，明珠皎玉供淫饕。月中有仙桂，魄死枝相缭。人间伐钟鼓，仰救徒喧嘈。长行无人亦疲照，惟日不释难可韬。安得脩成不磨体，永著日下无訾謷。
月食
作者：范当世
朝代：清
体裁：古风

月食不以朔，日食不以望。青天何物来，推求亮知状。汉儒好深思，不应踵虚妄。亦云帝皇贵，庶独天与抗。女祸毋浸淫，三公绝骄亢。为利苟若兹，宜其百世尚。茫茫大块间，重昏入迷障。迄无尧舜明，厥惟势衰王。何代无贱儒，谈多不必谅。根凤定无虞，许班或深创。安昌与博山，酣然白头相。我昨穷呼天，天言此其傥。缩手终奈何，百方祗惆怅。
有人招登高饮宴不赴
作者：范当世
朝代：清
体裁：七言律诗

九九定为何等节，三三五五一般能。盛时觞咏多如此，末世干戈见未曾。早计不逢新建伯，前游翻忆大颠僧。东南尽付昏庸手，约束虽坚祸恐仍。
有从都门得画册寄潜之者署曰臣永瑢恭绘盖大内物也潜之既题识余亦成咏
作者：范当世
朝代：清
体裁：七言律诗

邮中忽发林峦稿，彩笔江郎句已赓。入手可知非俗物，伤心于此尚臣名。嵯峨天府千年藏，散落人间万劫成。纸墨区区浑见惯，老儒何必为吞声。
有怀信都观津两院诸生
作者：范当世
朝代：清
体裁：七言律诗

三年盎水濯孤桐，次第涵濡丹桂丛。土热根深应自茂，日长花好不能同。最怜三尺小松树，得自万山深莽中。谁与搓摩比肩上，直将地籁引天风。
有怀谢渭岩于竹冈青因及香海·其一
作者：范当世
朝代：清
体裁：七言律诗

人间处处钟灵秀，沃养滋培各一丛。俯仰当前消白日，蹉跎老去咽悲风。古来圣哲悬天上，薄海珍奇会土中。嗟尔竹冈青易了，乌能即使渭岩穷。
有怀谢渭岩于竹冈青因及香海·其二
作者：范当世
朝代：清
体裁：七言律诗

江西横亘一千里，山水滂沱入大湖。山倚渭岩撑快阁，湖迎香海走匡庐。我来前后经三载，于此东西得两儒。便约半山造山谷，携樽同作醉翁徒。
有惜余文后时而人不知者答二绝尽意·其一
作者：范当世
朝代：清
体裁：七言绝句

文章匪爱后时成，富贵原如锦夜行。快绝重瞳勘破语，宁惟不舍故乡情。
有惜余文后时而人不知者答二绝尽意·其二
作者：范当世
朝代：清
体裁：七言绝句

何缘富贵乡人觉，亦若文章党友知。万事只馀甘苦在，名声禄位总无奇。
有感叠前韵示爱沧
作者：范当世
朝代：清
体裁：五言律诗

谓解淫荒趣，番番与子嬉。终留寒乞相，笑杀风尘儿。苦乐一心置，低昂万事随。眼前楼上下，论定不须疑。
有所愤叹再次曾文正后岁暮杂感五首·其一
作者：范当世
朝代：清
体裁：五言律诗

到眼不可耐，君犹何事忙。戎夷交狎侮，妇稚亦猖狂。世有臣忠厉，而将国难忘。文思谁作俑，吾欲问陶唐。
有所愤叹再次曾文正后岁暮杂感五首·其三
作者：范当世
朝代：清
体裁：五言律诗

四载热边过，死灰终不温。穷饥焉有道，祸福固知门。执国无中立，忧谗遂负恩。谁知九州错，铸就一寒暄。
有所愤叹再次曾文正后岁暮杂感五首·其二
作者：范当世
朝代：清
体裁：五言律诗

重门洞豁豁，广路一条条。歌哭馀三户，英灵赫四朝。泰山颓莫仰，衡岳气应消。开府今之杰，将何答舜尧。
有所愤叹再次曾文正后岁暮杂感五首·其五
作者：范当世
朝代：清
体裁：五言律诗

泪有不济处，发声仍一歌。哀弦原可听，雄剑未须磨。人弱将天困，医多奈病何。吾知百无用，径合死岩阿。
有所愤叹再次曾文正后岁暮杂感五首·其四
作者：范当世
朝代：清
体裁：五言律诗

全海不得有，能争彼一隅。古之侠烈士，不在康庄衢。大木从根起，好花须叶扶。君知才竭否，堕地尽为儒。
有所闻并愤所见四叠前韵
作者：范当世
朝代：清
体裁：七言律诗

似闻云锦翻新样，并说珠襦类往年。前席终无一筹展，对觞谁免百忧煎。赐酺恩泽虽云滥，博塞欢娱岂谓贤。疑是诸公啖榆饱，不然何至抱薪眠。
有馈我香炉者五人不期而至此一奇也戏题一首
作者：范当世
朝代：清
体裁：七言绝句

香炉五老太离奇，各自飞来正一时。难怪昨宵天送喜，照人灯穗忽双歧。
望西山
作者：范当世
朝代：清
体裁：五言排律

长啼泪亦乾，残日望西山。蓊郁是何景，怪奇殊未娴。龙螭交压伏，彝鼎肃斑斓。作者扬刘气，宗臣马范颜。云霞断烘托，壑谷忘跻攀。遂与天微异，应趋海不还。茫然下弦月，何以照人寰。
朝来病耳聋叠韵视妻女
作者：范当世
朝代：清
体裁：七言律诗

相如不与公卿事，卓氏无财也自贤。我有君臣聊配药，卿留子母莫涂钱。两餐碌碌生无补，一枕酣酣梦已仙。且喜五官朝废一，十分烦恼二分捐。
本约伯严邠岘同诣金陵过而不下诗道意也
作者：范当世
朝代：清
体裁：五言律诗

流连尽何厌，况得见徐俞。却以饥寒迫，兼因儿女愚。牢愁病肝肺，独棹夜江湖。此境亦宜有，丛谈舌已枯。
杂感二十八首庐陵道中作时点临川诗至第八卷即用其每诗之题句以穷吾兴端·其七
作者：范当世
朝代：清
体裁：古风

少狂喜文章，儿戏藏诸笥。开闭日数十，惟有妇知耳。焉知后妇来，壮大仍如此。既无经国意，亦乏牛毛理。论古多弗雠，规时又不绮。那弗偷欲休，而积寸有咫。怀之勿笑人，沽之妇亦耻。
杂感二十八首庐陵道中作时点临川诗至第八卷即用其每诗之题句以穷吾兴端·其九
作者：范当世
朝代：清
体裁：古风

少年见青春，穷力追侈欢。中年见青春，独为故人叹。谁念故欢易，谁畏新欢难。新欢若大道，骏马被雕鞍。操之慎无踬，万里亦能殚。故欢似蛮岭，曲折千回盘。异时所经历，往往摧心肝。呜呼谅今昔，孰知余所安。
杂感二十八首庐陵道中作时点临川诗至第八卷即用其每诗之题句以穷吾兴端·其二
作者：范当世
朝代：清
体裁：古风

春从沙碛底，泛滥神州中。一风万窍足，一雨千林红。陂陁织纨绮，雀鸟为笙镛。吾观上下际，托物无纤洪。乘时借春力，一一收奇功。人为万物主，名大实不崇。牢为自生活，不与造化通。冥情对生理，掩耳过春风。谁能抚其体，琢冶施天工。古来圣人智，智必师凡虫。闻誉遍天下，吾方自责躬。
杂感二十八首庐陵道中作时点临川诗至第八卷即用其每诗之题句以穷吾兴端·其二十
作者：范当世
朝代：清
体裁：古风

今日非昨日，昨即万古前。来日非今日，来即无穷年。来日吾宁在，昨日何存焉。道人通大化，惟此乃悁悁。日日有俛仰，谛观而后迁。可知山日永，曷怪山花妍。
杂感二十八首庐陵道中作时点临川诗至第八卷即用其每诗之题句以穷吾兴端·其二十一
作者：范当世
朝代：清
体裁：古风

秋日不可见，冬日何凄凉。凉热气所使，日者徒有光。乃知地道大，感时为行藏。卷怀一自暖，万物皆皇皇。安得长春节，生民感艳阳。
杂感二十八首庐陵道中作时点临川诗至第八卷即用其每诗之题句以穷吾兴端·其二十七
作者：范当世
朝代：清
体裁：古风

前日石上松，佳哉气何旺。五年未见君，喜不受人创。吾有同根生，两株复已壮。一株移就君，一气若吾曩。燕中好木稀，南国瑰材广。盘纡几万峰，柯叶互相让。谁当异姓交，惟此不能忘。
杂感二十八首庐陵道中作时点临川诗至第八卷即用其每诗之题句以穷吾兴端·其二十二
作者：范当世
朝代：清
体裁：古风

骐骥在霜野，哀鸣不可闻。生平已弗道，那更饥如焚。中途谒鸿雁，忍耻将为群。飘飞故能得，体大徒纷纷。一览穷荒耳，安能畏足皲。
杂感二十八首庐陵道中作时点临川诗至第八卷即用其每诗之题句以穷吾兴端·其二十五
作者：范当世
朝代：清
体裁：古风

秋日在梧桐，伯仲语为别。悽悽复恻恻，中夜不能决。我有金丹方，告以鍊药诀。兹方遍可疗，不疗肠中血。齐来江汉间，弥望隔风雪。问言汝病回，爢粥已可啜。冥情遂信之，西舵复东折。人生壮大年，骨肉真悬缀。安能苦念君，不自愁肝裂。
杂感二十八首庐陵道中作时点临川诗至第八卷即用其每诗之题句以穷吾兴端·其二十八
作者：范当世
朝代：清
体裁：古风

日出堂上饮，日午宾客加。日斜辞半客，有腻争同车。明镫万钱费，更醉颜如花。当时吾却喜，但觉宵无涯。促促板船底，严寒战齿牙。身为浪抛掷，走卧但如蛇。以是最文字，穷幽极八遐。能过一千日，不复惭其家。寄语同怀子，真当为此嗟。
杂感二十八首庐陵道中作时点临川诗至第八卷即用其每诗之题句以穷吾兴端·其二十六
作者：范当世
朝代：清
体裁：古风

我欲往沧海，言之吾母惊。吾父笑谓母，恶谓斯儿诚。哀哉弗可试，且笑乌能倾。老年重骨肉，顿觉饥寒轻。自寒自饥馁，百口还须营。老人食几何，恺悌流州城。关门闭游子，曾无金在籯。城门五更启，城上乌宵征。茫茫眺远野，不见故畦横。归飞不得哺，绕树寂无声。
杂感二十八首庐陵道中作时点临川诗至第八卷即用其每诗之题句以穷吾兴端·其二十四
作者：范当世
朝代：清
体裁：古风

秋庭午吏散，蔼蔼冀州时。翱籍相炫耀，迁雄相诺唯。伋轲相责难，巩轼相阿私。曩时屈庄氏，并代无闻辞。相如迁共使，作传因相知。甫白长相忆，宗元使愈悲。在宋更相陋，何曾吝友师。兹欢亦已泰，吾意固当离。
杂感二十八首庐陵道中作时点临川诗至第八卷即用其每诗之题句以穷吾兴端·其五
作者：范当世
朝代：清
体裁：古风

朝日一暴背，百体从之驯。还于屋底坐，手足仍冻皴。茫茫千里道，积雪埋枯燐。船风四面至，嗣火嗟无薪。发书检败簏，拂拭燕中尘。一读凝寒解，方知此物仁。
杂感二十八首庐陵道中作时点临川诗至第八卷即用其每诗之题句以穷吾兴端·其八
作者：范当世
朝代：清
体裁：古风

三战败不羞，九败益以笑。久于其事中，表里洞如照。又知博戏理，洞见得失窍。群人之所争，机数从而妙。得者常得之，失者骤难剽。操持予夺人，喜恶在一眺。当时各有繇，彼亦孰肯僄。终于授受间，大小必同调。凡吾所以穷，机凝内弗肖。
杂感二十八首庐陵道中作时点临川诗至第八卷即用其每诗之题句以穷吾兴端·其六
作者：范当世
朝代：清
体裁：古风

黄菊有至性，夭桃有至情。绵绵各自活，蔼蔼为天荣。野人实枯槁，菊以归泉明。焉知五柳下，梦与桃花萦。一读闲情赋，哀来不可平。
杂感二十八首庐陵道中作时点临川诗至第八卷即用其每诗之题句以穷吾兴端·其十
作者：范当世
朝代：清
体裁：古风

白日不照物，明月空尔为。茫茫野草绿，却受月华滋。而况衡门下，幽人方解颐。阴霾夺皓魄，长夜何由熙。冥陵万灯火，惨用枯燐为。乘天以为乐，昔者余所悲。昏昏余不顾，蓦涧遂从之。
杂感二十八首庐陵道中作时点临川诗至第八卷即用其每诗之题句以穷吾兴端·其十一
作者：范当世
朝代：清
体裁：古风

笔端无华滋，吾能听其槁。微命向吾飘，晨饥夕而扫。吾有白石池，春秋畜文藻。欣于一盼间，此疾亦难疗。世有谁何欤，视我一如草。
杂感二十八首庐陵道中作时点临川诗至第八卷即用其每诗之题句以穷吾兴端·其十七
作者：范当世
朝代：清
体裁：古风

圣贤何常施，要在心胸大。令今生丘轲，小小亦如我。少陵忧愤辞，见者叹娿娜。他人辄效颦，不觉眇且跛。太白佞丹砂，子瞻说因果。两皆有至味，互易且不可。空空范雅言，败絮金银裹。人于万族间，一族自为妥。歌斯哭亦斯，吾不笑其琐。乃至十百千，附著益以夥。歌斯哭亦斯，吾不嫌其过。呜呼此亦难，毕代为私课。
杂感二十八首庐陵道中作时点临川诗至第八卷即用其每诗之题句以穷吾兴端·其十三
作者：范当世
朝代：清
体裁：古风

秋枝如残人，分当应候捐。人衰未即死，作德何限焉。老友二三子，当时岂不贤。澹然解世务，旧尔为钻研。文之得失具，应须过百篇。十篇以往者，称誉固其然。惜哉誉而止，负此心拳拳。
杂感二十八首庐陵道中作时点临川诗至第八卷即用其每诗之题句以穷吾兴端·其十九
作者：范当世
朝代：清
体裁：古风

道人北山来，哀吟望乡国。言过太行颠，虎豹怀其德。三年遂止留，豹处而虎食。道人持正法，不信有鬼蜮。有亦不能克，一日为所贼。道人作而起，虎豹无颜色。嗟兹兽即驯，异类究同域。虎蜮更相使，吼怒那能测。君今幸而归，吾患归不得。
杂感二十八首庐陵道中作时点临川诗至第八卷即用其每诗之题句以穷吾兴端·其十二
作者：范当世
朝代：清
体裁：古风

一日不再饭，吾知未必能。一生不贰辞，昔者余所承。翻翻日月转，事有累千层。凝之或为石，彻之或为冰。冰消质犹在，石毁不复凝。检点平生语，能无作后惩。
杂感二十八首庐陵道中作时点临川诗至第八卷即用其每诗之题句以穷吾兴端·其十五
作者：范当世
朝代：清
体裁：古风

天下不用车，我能泛江海。天下不用舟，我能上崔嵬。舟车列我前，我适将安在。悠悠万事理，快足转而殆。明者非能逃，澄心百可待。捐金三十万，吾较李生倍。守钱吾不能，吾固弗可悔。觥觥翰林集，落拓天宝载。人观贱如泥，自值一千琲。
杂感二十八首庐陵道中作时点临川诗至第八卷即用其每诗之题句以穷吾兴端·其十八
作者：范当世
朝代：清
体裁：古风

散发一扁舟，饱读相如传。亮哉汉代师，斯人尤可恋。堂堂六经旨，语貌壹已变。妙设不可机，待彼帝自转。耿此刚直肠，而帝特欢忭。迟君十年死，汉岂有封禅。将令汉不文，君亦无由见。
杂感二十八首庐陵道中作时点临川诗至第八卷即用其每诗之题句以穷吾兴端·其十六
作者：范当世
朝代：清
体裁：古风

山田久欲坼，水县遭滂沱。我行遍燕赵，复向天南过。萧条问耕者，太息饥荒多。耕田尚如此，不耕将奈何。我有十亩地，介在城东阿。先人所归憩，宰树高嵯峨。大父营后陇，故妻埋前坡。割赠张生者，又前临大河。凿池绕坟址，河入为清波。鱼秧四五石，藕大生高荷。兹方但可乐，不复能栽禾。
杂感二十八首庐陵道中作时点临川诗至第八卷即用其每诗之题句以穷吾兴端·其十四
作者：范当世
朝代：清
体裁：古风

青青西门槐，郁郁东门柳。掩眼不忍过，哀哉孰吾友。吾意何足宣，吾行多惭负。乡闾美少年，西笑背居牖。一听传胪声，终身谓天右。焉知马君死，隔日露其肘。焉知张当涂，死去无人守。肝悽弗可言，改行将毋丑。惟当抱诗书，穷观养馀寿。
杂感二十八首庐陵道中作时点临川诗至第八卷即用其每诗之题句以穷吾兴端·其四
作者：范当世
朝代：清
体裁：古风

结屋山涧曲，山僧与我亲。优游弄文史，愿我归来频。多财实累汝，恼杀当时人。怀哉善自保，使我有归身。
杂感二十八首庐陵道中作时点临川诗至第八卷即用其每诗之题句以穷吾兴端杂感二十八首庐陵道中作时点临川诗至第八卷即用其每诗之题句以穷吾兴端·其三
作者：范当世
朝代：清
体裁：古风

晨兴望南山，山阴雪犹缟。道左逢砂山，黄黄无寸草。晚泊群山间，苍然气回抱。兹皆非吾山，何必问丑好。吾山天南东，左海所渊浩。一去新绿轩，悠悠十年老。
杂感二十八首庐陵道中作时点临川诗至第八卷即用其每诗之题句以穷吾兴端杂感二十八首庐陵道中作时点临川诗至第八卷即用其每诗之题句以穷吾兴端·其二十三
作者：范当世
朝代：清
体裁：古风

悲哉孔子没，俊类将何归。猖狂故无倖，笃范缘何讥。宋后一千载，雄书惨不辉。晚俗益以骇，争能排颢熹。吾虽吝玄甚，不喜闻若辞。悠悠反覆理，到此焉可知。微末于何托，相如是我师。
杂感二十八首庐陵道中作时点临川诗至第八卷即用其每诗之题句以穷吾兴端解装之夕内子喜余病良已而有霜华满院夜徐徐之作欢言既洽苦语斯闻内子祗道其今日之欢而余深悉其曩时之苦盖性情之至斯可以传而代言之工非我莫属矣为作四时词用子瞻韵·其一
作者：范当世
朝代：清
体裁：古风

春风日日吹帘幕，早晚庭前数花萼。祝花迟迟花不闻，牡丹开尽杨花落。可怜百卉尽更衣，犹著寒绨昧玉肌。书随燕到今无虑，低首依然却告谁。
李佑三被劾南归新吾送之绸缪于此署者屡日新吾笑谓我彼其兄弟由富贵而几贫贱未必非好我而然也赋诗为别
作者：范当世
朝代：清
体裁：七言律诗

人间一日涛飞海，塞上千年雁叫群。翠袖微霜脩竹染，乌衣残照野花薰。高居梦范偏怜我，独棹归吴最恋君。能与金昆为好会，直将寒雪变春云。
李月湖投赠所刻诗属为题词次其所列初稿题词马絜甫二首韵其所酬唱多二十年前故人而死亡无一存者亦实怆然以悲不独伤里中之文敝也·其二
作者：范当世
朝代：清
体裁：七言律诗

作者万千诗万万，真如峻坂走空车。老成不与诸公角，辛苦能存一卷书。谷口终当怀郑子，成都谬欲长相如。衰时文格同青蔓，安得闲心为扫除。
李月湖投赠所刻诗属为题词次其所列初稿题词马絜甫二首韵其所酬唱多二十年前故人而死亡无一存者亦实怆然以悲不独伤里中之文敝也余数年前见陶矩林于上海而心异之矩林亦已从西安见余文也尔后时复相忆兹来值其五十弧旦遂邀同伯严及蒯礼卿何诗孙志仲鲁曾泳舟俞恪士薛次申六观察为之寿而作诗以倡焉·其一
作者：范当世
朝代：清
体裁：七言律诗

人间气类真何物，合散千场未足云。照海须眉能动我，及关文字已逢君。平交澹忆江流水，浪迹闲看钟阜云。一再相携及弧旦，那无乐酒更呼群。
李草堂丈来馈海鲜索去年诗扇遂书二诗并录近作·其一
作者：范当世
朝代：清
体裁：五言律诗

海鲜入朝馔，诗老乍停舟。奚以隔年负，而忘暇日讴。谋生有饥饱，学道与湛浮。赢得心声在，能关作者不。
李草堂丈来馈海鲜索去年诗扇遂书二诗并录近作·其二
作者：范当世
朝代：清
体裁：五言律诗

淑气天所与，承之老不衰。兴随春水发，思与暮云迟。濒海孤居在，横流一杖支。帣韝吾极乐，来与老亲宜。
李草堂先生席上
作者：范当世
朝代：清

鲜鱼色色接芳樽，小病深衣对此温。便欲狂呼侪少长，可无佳咏负朝昏。一从令子为兄弟，长使他乡役梦魂。安得买书千万卷，相将藜藿饱山槾。
松坡不肯为诗强拉有作即依其所用韵酬之
作者：范当世
朝代：清
体裁：古风

请君自娱乐，反复不愿强。今吾岂妄哉，诗出万人赏。聋俗无须鸣，哑钟岂能响。古来姬孔徒，抚弦得自壮。世季单文兴，说高病殊曩。相传五凤笙，凄绝堕深莽。事久成优俳，真为反丛谤。纷纷馀唾间，应得一声放。呜呼子有才，翩然脱兹壤。缘江两钓人，前后入其网。方从云水来，妙览必无障。文德良苦辛，言言待君创。遭逢韩柳双，再得郊翱两。安知曳尾馀，不挽狂澜上。秋来别恨侵，旧约莲池爽。微酣正易消，回风郁凄苍。嗟吾代子谋，亦是勤名想。蛇成足又奇，持此将安往。
果然
作者：范当世
朝代：清
体裁：七言律诗

一纸相看事果然，朝娱旰哭到穷年。游丝忽落三千丈，锦瑟真成五十弦。老寡可怜垂涕晚，大僚应记受恩偏。愚生只把春王笔，载自尧天入舜天。
柬爱沧
作者：范当世
朝代：清
体裁：古风

昨者应从白门至，闻吾未归弗骇耶。人间失路安有限，疑此未算穷无加。有母能慈有子好，祗以不见为嗟呀。诗骨强于隼飞雪，归心急似蟹爬沙。门前一江化银汉，云路尽绝天无槎。只可相从复消夜，与君挥泪说京华。
栀子花
作者：范当世
朝代：清

碧叶衔葩孰浅深，人天浑合到如今。一从白地腾枝出，日对青天倚树吟。光景谁能驻窗隙，吾身真合老墙阴。朱栏火炙衣尘满，惜此渊渊抱冻心。
梁公约为余言某抗颜相招之事因颇自称述且约俟雨霁牛首山看杏花次其答李审言二首韵·其二
作者：范当世
朝代：清
体裁：五言律诗

嘉子所称述，风兼廉且敦。群儒盛文藻，独学有荄根。阴雨年光促，园林市语繁。谁真去牛首，浊酒一相温。
梁公约为余言某抗颜相招之事因颇自称述且约俟雨霁牛首山看杏花次其答李审言二首韵余延冯君光久教吉儿及两孙并乞为余缮稿开馆余病作病间次稿而君以诗问余欣然次其韵·其一
作者：范当世
朝代：清
体裁：五言律诗

乡闾静雅士，得一已云多。正足深谈处，奚如连病何。到门游从减，隔院诵声和。即事且怡悦，馀年定养疴。
梦中作·其一
作者：范当世
朝代：清
体裁：古风

环堵之宅，傍溪而生。独树当前横，使我不得浮梁成。
梦中作·其二
作者：范当世
朝代：清
体裁：古风

环海之宅，傍云而生。有大人兮天南征，留我十日兮送之百程。
梦中得一绝
作者：范当世
朝代：清
体裁：七言绝句

洋洋荻浦鸥翻入，漠漠平林鸦暗栖。惟有高高夜来月，照他独鹤一声啼。
梦中连夕为诗醒疾留数句睡起而仍失之是晚对月睡在堂梦得两联则立起续成方知梦中与开眼所为仙凡迥别
作者：范当世
朝代：清
体裁：七言律诗

眼中俗物未全空，一梦离奇始不同。璧月愁为鸦点黑，金天喜有雁来红。九霄杯影成孤酌，万里琴声有一宫。却下风窗养灯穗，照人和寐听秋虫。
梦湘服阕将之江西其伯母新丧停柩于此余承为之护视而怆然叠前韵以送其行·其二
作者：范当世
朝代：清
体裁：五言律诗

郑重付亲骨，君行无累心。相期一征迈，不与万销沈。中路自怡悦，西山惟阻深。嗟吾昔游处，悲啸有遗音。
梦湘服阕将之江西其伯母新丧停柩于此余承为之护视而怆然叠前韵以送其行梁公约为余言某抗颜相招之事因颇自称述且约俟雨霁牛首山看杏花次其答李审言二首韵·其一
作者：范当世
朝代：清
体裁：五言律诗

壮老得相续，方知人代遥。精灵直输与，唇舌有枯焦。嗟彼一何陋，斯人难具招。还将去来意，同看海门潮。
梦湘来主紫琅书院余亦从淮上归主东渐梦湘顾为我州主校州试不即见见其和潜之诗海南别后苦语填膺聊以句先兼呈我州主
作者：范当世
朝代：清
体裁：七言律诗

许公席上三年别，地塌天旋有再遭。尔我饥寒真细事，后先仓猝为劬劳。何期兀者来分鲁，得见髯翁再和陶。愁绪满膺言话隔，犹闻辛苦佐牛刀。
次张季直金蘅意韵各一首·其一
作者：范当世
朝代：清
体裁：七言律诗

遥遥直与岷峨对，纳尽沧江有此山。但为豪贤一不至，遂令理乱百无关。虫文鸟迹谁相告，凤泊鸾飘忽自还。自此东南增轶事，后来消得几人閒。
次张季直金蘅意韵各一首·其二
作者：范当世
朝代：清
体裁：七言律诗

人才信与江涛涌，合散升沈不可期。一日声名非异事，万年文藻有清思。所悲厕此英多会，不幸生当大乱时。纵不身谋犹熟醉，发心徒益卷中诗。
次张季直金蘅意韵各一首李月湖投赠所刻诗属为题词次其所列初稿题词马絜甫二首韵其所酬唱多二十年前故人而死亡无一存者亦实怆然以悲不独伤里中之文敝也·其一
作者：范当世
朝代：清
体裁：七言律诗

里巷年年只换群，谁曾中酒至微醺。狂驱失势空遗我，寂坐成诗尚有君。积水一轮秋后月，因风百变海东云。仍馀故友伤离曲，展卷哀声不忍闻。
次德以椒丈归庐谭往见示戏题二绝·其一
作者：范当世
朝代：清
体裁：七言绝句

王侯历抵不知年，头上腰间并缺然。莫笑宝山空手反，谭馀君看腹便便。
次德以椒丈归庐谭往见示戏题二绝·其二
作者：范当世
朝代：清
体裁：七言绝句

台谏纷纶巷议多，谁从此老细研摩。平生亦有胸中块，欲吐深愁起大波。
次答延卿莫春见怀之作·其一
作者：范当世
朝代：清
体裁：七言律诗

卧想前人底用书，沿缘真到祸来初。弥天事业君无望，似水情怀我不如。风马谈心犹可及，云龙丧气欲何嘘。今来略解淫荒趣，悔不身为竭泽渔。
次答延卿莫春见怀之作·其二
作者：范当世
朝代：清
体裁：七言律诗

乡闾排日作馀春，喜笑悲怜未失真。不信埋藏能即死，由来昏惫亦通神。米盐瘁矣鸾俦老，城郭非欤燕垒新。抚惜流光岂胜叹，酒馀糟粕是吾伦。
次韵丹徒柳翼谋秀才兼贻其同县诸子
作者：范当世
朝代：清
体裁：七言律诗

不信金焦在江上，空将秀色带名州。却看妍妙寻常合，许有英灵僻处留。时势不妨天尽改，文章终与命相投。君看一代称韩柳，奚以谦言籍湜游。
次韵内子见慰之作
作者：范当世
朝代：清
体裁：七言律诗

九秋晴日飞蝴蝶，一夜微霜枫满林。吾病初无毫发损，君愁坐向鬓毛侵。形骸不隔当前意，气候难回万古心。与子同牢至今日，差强短晷有长吟。
次韵外舅竹山君南漳寄怀之作·其一
作者：范当世
朝代：清
体裁：古风

贫深绝计虑，病久无胸期。有生各自保，亦复何伤离。偃仰庭蒿间，觉梦皆迟迟。昔游之所得，既见吾生微。东方答客难，譬彼䳭令飞。官卑问遗行，此语今亦稀。杜甫有拙性，自比倾阳葵。葵心若无改，汝甫将安归。废然把诗卷，拂拭辞书帏。何哉竹山老，复作吟相依。
次韵外舅竹山君南漳寄怀之作·其二
作者：范当世
朝代：清
体裁：古风

竹山我妇翁，作诗念其婿。哀哀上堵吟，赓倡以百计。欲语兄弟行，留心记篇第。虽无偶语禁，惧有连殃际。凡今章缝人，一一可悼逝。而我亦何为，追凉趁宵霁。都门弟有书，宽言释离袂。苟窃科名间，且以永今岁。来日谁知之，毋劳远心系。
次韵敬如
作者：范当世
朝代：清
体裁：七言律诗

送腊迎年把酒挥，浃旬累月尚无归。空能跌宕生花笔，不复流连寸草晖。生死并论交即少，行藏一悔梦都非。毋言雨霁勤相就，枉复缁尘日染衣。
次韵旭庄太守郊行十二首·其一
作者：范当世
朝代：清
体裁：七言绝句

昏昏病肺药炉边，堕落荒芜近一年。今日衙斋读新句，依然来坐惠风天。
次韵旭庄太守郊行十二首·其七
作者：范当世
朝代：清
体裁：七言绝句

人心总为怀疑弱，强勉造端无是非。一自文翁化日进，何尝必赖长官威。
次韵旭庄太守郊行十二首·其三
作者：范当世
朝代：清
体裁：七言绝句

炎方卑湿朔扬沙，客粤留燕镇忆家。试听吴趋论山水，吾乡风土实清嘉。
次韵旭庄太守郊行十二首·其九
作者：范当世
朝代：清
体裁：七言绝句

西海滔滔万溜东，临江一望叹声同。凡民救死无如学，何必皇天不诱衷。
次韵旭庄太守郊行十二首·其二
作者：范当世
朝代：清
体裁：七言绝句

长嘘烟景困朝衫，欲唤杯来祗自衔。橐笔游行我无累，亦尝归梦绕千岩。
次韵旭庄太守郊行十二首·其五
作者：范当世
朝代：清
体裁：七言绝句

营目愁心万倍多，爱乡情切又如何。祗求略解伤亡意，宛转论才不用苛。
次韵旭庄太守郊行十二首·其八
作者：范当世
朝代：清
体裁：七言绝句

哀哉王室四夷侵，孔迩犹存父母心。乍读君诗揽忠赤，赫然如日昊穹临。
次韵旭庄太守郊行十二首·其六
作者：范当世
朝代：清
体裁：七言绝句

谤议前时忽满城，欲从老范构心兵。矢心独有张元伯，不死须臾尽迈征。
次韵旭庄太守郊行十二首·其十
作者：范当世
朝代：清
体裁：七言绝句

实业兼宜瘁米盐，取之造物不伤廉。吾民瘠死黄金窟，惰骨真须子痛砭。
次韵旭庄太守郊行十二首·其十一
作者：范当世
朝代：清
体裁：七言绝句

弦歌有味试牛刀，入室澹台敢告劳。祗把芳兰盈路植，等闲萧艾不须薅。
次韵旭庄太守郊行十二首·其十二
作者：范当世
朝代：清
体裁：七言绝句

我欲留君久于此，沿江稻美况多鱼。君看满地横流甚，何处家山得隐居。
次韵旭庄太守郊行十二首·其四
作者：范当世
朝代：清
体裁：七言绝句

所恨儒文类病蚕，百年吾亦发毵毵。祗今物论仍随众，赋得朝三更暮三。
次韵旭庄登狼山
作者：范当世
朝代：清
体裁：七言律诗

乱世江山剩可怜，清游未欲妒君先。一番云起藏峰出，八海潮来断港连。陇麦香风仍可饵，山茶活水且同煎。兹方僻远浑无事，安得凭临万里天。
次韵旭庄舟行苦雨四首·其一
作者：范当世
朝代：清
体裁：七言绝句

君行苦雨夜无眠，诗思层层入邈绵。恨不将身化红日，媚兹错绣万家田。
次韵旭庄舟行苦雨四首·其三
作者：范当世
朝代：清
体裁：七言绝句

年年丰岁欲成歉，穫日如何不放晴。天俾善农常不饱，何由更劝惰农耕。
次韵旭庄舟行苦雨四首·其二
作者：范当世
朝代：清
体裁：七言绝句

泊舟杨柳岸东西，寸步沾濡马没蹄。想见村农齐仰望，慈云今比雨云低。
次韵旭庄舟行苦雨四首·其四
作者：范当世
朝代：清
体裁：七言绝句

人事终能变燠寒，岂虞平地忽兴澜。诚求水利开农学，未见人间稼穑难。
次韵旭庄郊行喜晴
作者：范当世
朝代：清
体裁：五言律诗

我祗病踰月，落花胡已稀。天方困零雨，寒树未更衣。白日一垂照，横风始戢威。亲身问耕敛，欢迓满柴扉。
次韵杜公偪仄行赠善夫
作者：范当世
朝代：清
体裁：古风

偪仄复偪仄，我居沪南子沪北。向者皆从河处来，对人乃尔无颜色。自从开岁盛衣冠，愈觉长途有荆棘。天阴雨湿宜为辞，晴好依然行不得。一车纵难赁，两脚岂无力。频来看竹主应骂，仍与借花宾不识。江头士女如狂颠，香车宝马纷驰传。凫飞雁集莫比数，遥望直入冥濛天。陈生吾党类，见面犹悲怜。彼亦皇皇自求活，那能日夕相欢然。忽忆与君是同岁，瞬息便到知非年。此间宁著尔许物，抚己但合深山眠。好把出门赁车费，竟作还家买棹钱。
次韵润生人日怀人一死二生之作·其一
作者：范当世
朝代：清
体裁：五言律诗

怪石闲闲置，哀哉并陆沈。谋生无一可，植节有千寻。圣哲危时谊，交游痛后心。宁知蹈藉死，有命不如禽。
次韵润生人日怀人一死二生之作·其三
作者：范当世
朝代：清
体裁：五言律诗

二姚如我者，惨惨未安居。祗觉生无父，遑论食有鱼。穷饥馀肖似，称贷动廉隅。将子无穷意，真成暖气嘘。
次韵润生人日怀人一死二生之作·其二
作者：范当世
朝代：清
体裁：五言律诗

一熸无馀祸，吾犹羡夜台。留兹七尺在，禁彼万重哀。老宿仍屯运，穷乡更造才。王生有饥饱，或就故人来。
次韵润生人日怀人一死二生之作听仲林谈易实甫幼时陷贼事其尊人方伯君之拒贼不以贿赎贼之始终爱护至败死而必欲生全之与僧忠亲王之飘忽夜驰得实甫问知易氏儿以付应城县曲折尽绘感不绝于心遂成三诗·其一
作者：范当世
朝代：清
体裁：五言律诗

妻孥是何物，不信爱难休。寇盗焰方炽，风云气正秋。孤雏凤鸾似，一折死生羞。曷怪中兴易，群才若是遒。
次韵爱沧题秦邮帖诗因以斗野亭各诗写诸扇且告欲行
作者：范当世
朝代：清
体裁：古风

嗟吾幼好眉山翁，学书便学楚颂帖。孙黄秦晁一辈人，颠倒不出吾筐箧。悬知此道日清新，毋为古人盛名慑。气若江河长共流，意与青山乱稠叠。一夕君赓斗野吟，试以群篇并书箑。千岁犹之旦暮间，应有来贤与承接。一世区区讲异同，只可吾侪共欢浃。岂况人间变势来，惘若雷轰电霅霅。离别不足饥寒轻，明日烟江理归楫。
次韵王义门景沂见赠之作
作者：范当世
朝代：清
体裁：古风

江湖是何风，漂流满蓬梗。岂无回澜才，使汝不得逞。寒星夜相照，馀耀自耿耿。残阳入九地，曾无系天绠。路逢伤心人，欲语辄悲哽。洒泣念所私，往复共酩酊。王生尔何来，华灯照臞影。淮南有草庐，曷不遂幽屏。烈烈好丈夫，饥来失刚鲠。四民皆疮痍，国成定谁秉。海隅多大风，午夜寒入颈。好会宁弗珍，死丧在俄顷。造物畀我能，犀通木有瘿。真当学老渔，生计一笭箵。
次韵王欣父三郎宾基·其一
作者：范当世
朝代：清
体裁：七言律诗

乃父千愁兴不阑，更能为我荐春盘。莼羹郁郁撑肠入，兰玉森森满眼看。大德固当为左券，危时何处不南冠。与人无患世无竞，罗雀门庭来杜韩。
次韵王欣父三郎宾基·其二
作者：范当世
朝代：清
体裁：七言律诗

吾观叔也为雄句，破险椎幽各造端。曾是小松二三尺，俄如修竹万千竿。时无他助借山石，圣有微言观水澜。徒博王生老人喜，勿愁范叔故人寒。
次韵答小石漕帅
作者：范当世
朝代：清
体裁：七言律诗

万树雪霜皆老物，一枝梅萼向人开。能令岁序初惊眼，已觉皇天不负才。寒日恹恹风作暴，长淮荡荡水流哀。何当遍与阳和泽，更泛春江锦浪来。
次韵美熙父
作者：范当世
朝代：清
体裁：七言律诗

佳人病去绣肠鸣，骨底清词宛转生。调我未妨比村子，骇人今欲结层城。能于属字横虚彩，更以怀贤动至诚。莫笑宛邱无学舍，先生别驾旧齐名。
欣父席上应诸公咏雪之属用敬如韵
作者：范当世
朝代：清
体裁：古风

酒家高楼当大道，我友消寒命同好。捲幕惊看瑞雪飞，擎杯觅句求诗老。穷阴不散此何时，镂肝刻肾真痴儿。群公窃把玉龙戏，徒我寸铁无教持。问天知否天无恙，罗宾不见公孙相。剩有平章诗事人，耸肩瑟缩江湖上。江涛入海必翻澜，弥天作冻知应难。明日颠风激狂浪，愁君未忍凭高看。我欲结庐向幽境，有田论亩不论顷。红雨春槽稻米肥，绿窗夜咏梅花静。不然高语出尘埃，于今海上无蓬莱。琼楼玉宇寒深矣，何处乘风归去来。
欣父席上戏述
作者：范当世
朝代：清
体裁：七言绝句

违心不是陈兄肉，可口真如宋嫂鱼。怪底王阳能骇俗，厨人亦自斗赢输。
欧家坊答仲弟寄笺
作者：范当世
朝代：清

雨后柴门秋水生，归人小艇晚烟横。何来绮思飞明月，十幅蛮笺寄阿兄。
欧家坊野望口号
作者：范当世
朝代：清

郭外十里烟村深，东家晴好西家阴。秧田如绣木棉长，苍然四顾来欢心。村农似颇解余乐，辍耕荷锄相向吟。夕阳满地各归去，榧子蒲桃香满林。
正月二十一日盆花落东家老叟为言节气笑而深感其言适善夫以和人日诗至遂叠此韵杜公酬蜀州正是日也
作者：范当世
朝代：清
体裁：古风

节气不知谁所作，递有时花任开落。祗须长年饱饭人，已识来今如去昨。况其高眼淩青天，正把闲心置寥廓。虽然血气与凡同，忍使流光概从略。近知愁苦即欢娱，看彻繁华无寂寞。肥甘必欲慕糠糜，燕雀真能笑雕鹗。李杜诗才且莫论，彼有黑夜孤光存。微茫便似初三月，泯默还如六四坤。逮其胸中芒角出，遂使笔下风云奔。此皆随宜作生事，岂有要妙成专门。可叹诸公百不暇，使之千世独称尊。春至江南望枫色，青林仍有未招魂。
正月四日雨稍止一山拉入市买报阅之因晤诸子同饮次善夫元日二首韵·其一
作者：范当世
朝代：清
体裁：五言律诗

乘春百物动，公等意如何。苦雨如相逼，炎曦不再过。妖姬犹傅粉，群贵尚鸣珂。遍奏迎神曲，今宵乐事多。
正月四日雨稍止一山拉入市买报阅之因晤诸子同饮次善夫元日二首韵·其二
作者：范当世
朝代：清
体裁：五言律诗

那得深山里，冥冥万古天。便将巢作姓，不问舜何年。忍死吟吾句，含悲入此筵。茫然真一概，莫道汝为贤。
正月四日雨稍止一山拉入市买报阅之因晤诸子同饮次善夫元日二首韵保少浦来上海吾意伯谦虽贤者亦不可褰裳就也劝姑归读而和其途中三诗·其一
作者：范当世
朝代：清
体裁：五言律诗

忽向此间住，真如粥饭僧。文章今作戏，时命古无凭。明眼若观火，寒躯自饮冰。一春断还往，双鬓益鬅鬙。
武邑观津书院联
作者：范当世
朝代：清
体裁：联

自来学校以书院辅之，如今比屋东西，稍喜欢颜在风雨；吾为父兄望子弟成耳，此后一官南北，还将老眼看云霄。
残蚊
作者：范当世
朝代：清
体裁：古风

凉风拂帘幕，残蚊来向人。意兼温饱求，迫欲肌肤亲。不知其声恶，回还取人怜。方汝炎盛时，轰雷莫能眠。趋避益以捷，一飞高及椽。杀之良为快，吾意尚逡巡。狼藉彼不损，血污吾不仁。矧兹太微弱，手驱愁汝颠。嘘气送汝去，飘摇若轻尘。尔我大小体，皆佛之法身。汝占一岁半，馀光皆倖全。我占百岁半，过此亦俄延。数若百与一，何值论相悬。汝自昧其智，谋生大艰辛。及今蛰阴洞，尚苦陈陈因。乘兹实迷谬，十九与死濒。不然推窗出，素秋浩无垠。曷不饮寒露，陶然返其真。
水心亭宴集赠徐积馀太守兼示陈筱山润生季直磐硕诸子·其一
作者：范当世
朝代：清
体裁：七言律诗

别来朗朗一裘葛，胡类沈沈无限年。肝膈料应同削损，形骸差幸得生全。一樽尚有人间世，千岁应无鹤上仙。掩耳弗听中座语，南山迟我醉吟篇。
水心亭宴集赠徐积馀太守兼示陈筱山润生季直磐硕诸子·其三
作者：范当世
朝代：清
体裁：七言律诗

李君愤慨毋为尔，接坐绸缪有隔天。寒到馀春能作雪，愁将惨雨并为烟。万年难觅和声鸟，一世宜同噤响蝉。只有文通工赋别，情多恨少两绵绵。
水心亭宴集赠徐积馀太守兼示陈筱山润生季直磐硕诸子·其二
作者：范当世
朝代：清
体裁：七言律诗

东南宴乐吾州最，一角河亭敞此筵。去日若烦朋旧问，斯游难以画图传。关东范叔寒如此，城北徐公美可怜。岂意张陈亦萧瑟，坦怀惟有酒如泉。
水心亭宴集赠徐积馀太守兼示陈筱山润生季直磐硕诸子余诣爱沧淮扬道署过秦观之旧里郁诗思而盘纡会见严幼陵别爱沧四诗因而和之并赠二君其第一首谓幼陵所著天演论为吴冀州所叙行云尔·其一
作者：范当世
朝代：清
体裁：七言律诗

至甫渊渊镜众流，朅来仅见服严侯。为于秦汉搜诸子，无以迁雄说九州。任与濡需同豕祸，也因汗漫识鹏游。昭然一是群书废，十万缥缃祗汗牛。
汗
作者：范当世
朝代：清
体裁：七言律诗

一雨从容汗竟收，岁华从此入深秋。山河表里尘初上，天汉东西水不流。白骨青苔泪缠绕，黄金丹药死追求。拔山自古非容易，尺二书中语尽头。
江叔海瀚询及曼君遗孤怆然分金同助之余亦从询廉卿先生之孤孙为君子婿者相与感悼不已作为此诗
作者：范当世
朝代：清
体裁：七言律诗

昔有张朱师弟子，死亡弱息各零丁。故人慷慨谁曾见，吾子哀悲不可听。不信微资能作德，终疑朽骨要流馨。相逢痛泪还须惜，飘瞥吾生去未停。
江心晚泊
作者：范当世
朝代：清

江北江南路总非，江心一蝶背人飞。空波不长浮萍草，夜色苍茫何处归。
沪上答张干堂玙
作者：范当世
朝代：清
体裁：七言律诗

海屿雪深花尽落，问君尔曷到来迟。蛟龙岂但鱼虾伍，鸿鹄今为燕雀知。一技可怜穷未改，万方宁有道能随。楼台结蜃伤心地，暂以浮生作合离。
河间小妓雅喜谈论闻其状甚悲感于太白糟糠养贤才珠玉买歌笑二语恻然反之书扇以赠
作者：范当世
朝代：清
体裁：五言律诗

已矣弗复问，昔人无此哀。糟糠养歌笑，珠玉买贤才。鸦凤各饥瘦，马牛呼可来。滕公井田处，回首重悠哉。
泰州官廨乃十八年前亲见程悦甫刺史创造落成者今以陆笔城刺史之招而复来此抚今追昔怆然成诗
作者：范当世
朝代：清
体裁：七言律诗

程郑当时费万金，再来桐树已成阴。百年聚散堪偻指，一士升沈尚痛心。已矣少年垂老尽，依然淮水到江深。陆侯情重今如许，聊以高斋续旧吟。
流闻
作者：范当世
朝代：清
体裁：七言律诗

北风日日送胡尘，客邸流闻怪妄频。桃李自成前后水，萍蓬莫辨去来因。高门下户都流落，天上人间一笑颦。羡煞唐宗百事已，诏书能问裹头人。
浮云
作者：范当世
朝代：清
体裁：七言律诗

浮云西北是何乡，歌管楼台浩莫望。私泪向来宁我忍，褊心今日耐君狂。布衣疏食争微命，厚地高天总一王。径欲沿江窥节使，几人露次待严装。
消寒第七集
作者：范当世
朝代：清
体裁：古风

百国皆是青春人，独我残年未教送。岁时月日谁为之，积习如山推不动。路旁喜遇同岁翁，问齿犹能退居仲。十年白发提前生，便作童孩亦安用。高衙驰檄追笙歌，朱榜煌煌已停讼。如彼瓯脱无谁论，人间得此欢娱空。老寡泣血胡归休，子莫啼冤冤者众。四海疮痍今若何，九疑云物皆如梦。不能暖灶取一欢，醉死樽前气犹洞。
消寒第三集咏日本小田切所谓沪上四假者 其一 假眉
作者：范当世
朝代：清
体裁：古风

物罕而见珍，人多始为贵。子谓眉眼须天然，女闾三百皆有眉娟娟。云何东西比屋住，曾无千乘万骑来喧阗。人之来，为君美。美由人，君知否。浓妆大样高嵯峨，传动珠履相经过。徐察妙美飞横波，芳言馥语兰气和，倾身更献千金歌。东家美人蹙双蛾，妍心不见君如何。
消寒第三集咏日本小田切所谓沪上四假者 其三 假应酬
作者：范当世
朝代：清
体裁：古风

出门兮百道，车不娴兮马不晓。对面兮各天，山则深兮水则渊。彼何人兮习习，舞当筵兮遍给。身之傀儡观者娱，水与蜻蜓不相入。
消寒第三集咏日本小田切所谓沪上四假者 其二 假拳
作者：范当世
朝代：清
体裁：古风

酒酣不得住，拇战声声怒。构会亦有时，研摩勇相赴。胜则仰而鸣，败者饮如数。二五一十间，常悲士不遇。谁家公子来酒场，昂头揎袖神飞扬。举杯属客客先畏，九筹十胜难禁当。美人如花笑一旁，笑客草草难具防。岂知手眼唇舌一时到，祗有风声鹤唳陵虚翔。客自先将杵投臼，夫也那弗锥脱囊。方知此事亦天纵，不得从他论短长。
消寒第三集咏日本小田切所谓沪上四假者 其四 假书法
作者：范当世
朝代：清
体裁：古风

有儒一生擅书名，贾客贩鬻王侯迎。穷力临模不能肖，祈以笔法传后生。生来汝以笔画地，低昂肥瘦任汝置。先作栏杆后画墁，从容点缀看成媚。作字应无千载期，世间版刻胥人为。欧颜米蔡都无遗，安得更论羲献之，先生聊以绐群儿。
消寒第二集同人属余先赋仍用敬如调而易其韵
作者：范当世
朝代：清
体裁：古风

世事于今更繁促，甚则朝娱旰而哭。三日之约胡迢遥，真到樽前愿已足。开樽听我消寒吟，不论家国毋言心。高车大马美衣食，千年万载为荒淫。洪生尔毋惜毛羽，东门才子安足数。彼亦一是此一非，总为文章贱如土。陈生万里天南行，苗民拜舞山灵惊。富媪之藏恣汝取，发白返黑黄金成。谈忠说孝吾知妄，泣血孤儿首无状。负米奔波尚有辞，当筵慷慨真能忘。昨闻羊酒会西邻，爆竹声声已换年。苦我消寒消不尽，无从乞与别家春。
润之世丈归道山十年过拜遗容感呈叔俨季直
作者：范当世
朝代：清
体裁：七言律诗

行年二十嬉娱地，篾舰柴车岁岁连。茧足更为贤母痛，疏才独受丈人怜。漂流蓬梗长千里，怅望松楸又十年。纵向遗容掩衰病，当时儿子亦华颠。
润生以除夕为朱莘田写晴窗鉴古图并题其册因索余和
作者：范当世
朝代：清
体裁：七言律诗

江郎涉笔闲消遣，翁子勤求学抗希。一宦更无才可用，百篇聊以古为归。试看曾李名皆故，持比咸同景又非。能就窗明娱岁晚，真当珠璧惜馀晖。
润生爱余答徐秀才诗为呓语次其韵余因叠韵以示蕴素以为元夜消遣之资·其七
作者：范当世
朝代：清
体裁：七言绝句

土室将何岁物输，可知欲语亦踌躇。寄声欲问中行说，识得当时二憾无。
润生爱余答徐秀才诗为呓语次其韵余因叠韵以示蕴素以为元夜消遣之资·其三
作者：范当世
朝代：清
体裁：七言绝句

燕市尽屯胡马迹，汉宫初试晓莺啼。依然鹑首为天府，大帝何曾醉似泥。
润生爱余答徐秀才诗为呓语次其韵余因叠韵以示蕴素以为元夜消遣之资·其二
作者：范当世
朝代：清
体裁：七言绝句

吾友思鲈忽东走，冲寒一路看梅来。为言亲至黄河侧，死到清流亦痛哉。
润生爱余答徐秀才诗为呓语次其韵余因叠韵以示蕴素以为元夜消遣之资·其五
作者：范当世
朝代：清
体裁：七言绝句

一才不为生民起，万世无如此日悲。三数苍髯几年少，居然浑沌又穷奇。
润生爱余答徐秀才诗为呓语次其韵余因叠韵以示蕴素以为元夜消遣之资·其八
作者：范当世
朝代：清
体裁：七言绝句

杂佩诗人岂曰高，乘春亦欲赋将翱。生愁凫雁惊飞尽，日日晨兴亦但劳。
润生爱余答徐秀才诗为呓语次其韵余因叠韵以示蕴素以为元夜消遣之资·其四
作者：范当世
朝代：清
体裁：七言绝句

慎毋轻薄当时相，派别遥遥自醉乡。正赖浮天风絮力，前驱后骋报东皇。
润生爱余答徐秀才诗为呓语次其韵余因叠韵以示蕴素以为元夜消遣之资润生爱余答徐秀才诗为呓语次其韵余因叠韵以示蕴素以为元夜消遣之资·其六
作者：范当世
朝代：清
体裁：七言绝句

债台高欲入云去，富媪河山一览空。谁信终南降王母，蛾眉萧飒坐愁穷。
清江市楼雨饮
作者：范当世
朝代：清
体裁：七言律诗

清江一道夹淮流，十七年来复此游。散句寄题荒外寺，杂朋呼上市南楼。山川合沓真吟遍，风雨冥茫合醉休。不尔黄沙弥望痛，出门西北遍神州。
清淮四绝句·其一
作者：范当世
朝代：清
体裁：七言绝句

清淮祗据国东偏，为走京都气势全。一自六飞西幸后，驿徒走卒尽萧然。
清淮四绝句·其三
作者：范当世
朝代：清
体裁：七言绝句

零落淮军潘万才，一尊仍为故人开。从驱白马垂垂老，作笑金鱼策策来。
清淮四绝句·其二
作者：范当世
朝代：清
体裁：七言绝句

武卫前锋二十营，将军体貌尚峥嵘。可怜问讯勤王事，嗫嚅尊前语不成。
清淮四绝句·其四
作者：范当世
朝代：清
体裁：七言绝句

思将一道尽桑麻，汲黯年来志事赊。寸土寸金由汝致，可怜依旧化泥沙。
游军山
作者：范当世
朝代：清
体裁：五言律诗

陡绝军山势，悬崖不可望。飞峰巉虎齿，细路转羊肠。寺古有残佛，山空无假王。逢樵相问讯，小劫话凄凉。
游川至庵归赋一绝
作者：范当世
朝代：清
体裁：七言绝句

宵梦为烟绕碧山，晚钟如雨击空寒。栏杆日上神鳌起，欲把扶桑万丈竿。
湖北按察使署吊陈友谅墓
作者：范当世
朝代：清
体裁：七言律诗

落叶空山吾到此，颓垣废冢尔何人。沈思祗觉天无意，微感应怜盗有尘。东道林亭还寂寂，北征车马日振振。江清日暖聊堪笑，怆立斯须亦夙因。
湖北通志局闻妻丧于时方修列女志稍整齐而后行悲哭之馀犹翻故纸停笔写哀遂成四绝
作者：范当世
朝代：清

耗至惊看吾父笔，行行老泪写哀词。如何薄命无妻日，正是过门不入时。一病新从九死还，分明绐我去乡关。平生已种无边恨，此恨绵绵况可删。入棺闻说彩衣鲜，费尽亲心总枉然。十载宵晨有饥饱，不曾销我卖文钱。迢迢江汉泪滂沱，秉烛修书且奈何。读罢五千嫠妇传，可知男子负心多。
湖北通志局闻妻丧于时方修列女志稍整齐而后行悲哭之馀犹翻故纸停笔写哀遂成四绝·其四
作者：范当世
朝代：清

迢迢江汉泪滂沱，秉烛修书且奈何。读罢五千嫠妇传，可知男子负心多。
湖北通志局闻妻丧于时方脩列女志稍整齐而后行悲哭之馀犹翻故纸停笔写哀遂成四绝·其一
作者：范当世
朝代：清
体裁：七言绝句

耗至惊看吾父笔，行行老泪写哀词。如何薄命无妻日，正是过门不入时。
湖北通志局闻妻丧于时方脩列女志稍整齐而后行悲哭之馀犹翻故纸停笔写哀遂成四绝·其三
作者：范当世
朝代：清
体裁：七言绝句

入棺闻说彩衣鲜，费尽亲心总枉然。十载宵晨有饥饱，不曾销我卖文钱。
湖北通志局闻妻丧于时方脩列女志稍整齐而后行悲哭之馀犹翻故纸停笔写哀遂成四绝·其二
作者：范当世
朝代：清
体裁：七言绝句

一病新从九死还，分明绐我去乡关。平生已种无边恨，此恨绵绵况可删。
湖北通志局闻妻丧于时方脩列女志稍整齐而后行悲哭之馀犹翻故纸停笔写哀遂成四绝·其四
作者：范当世
朝代：清
体裁：七言绝句

迢迢江汉泪滂沱，秉烛脩书且奈何。读罢五千嫠妇传，可知男子负心多。
湖南黄晓秋户部以诗相见意气甚豪宕也余感时而惜其才即席奉诒
作者：范当世
朝代：清
体裁：七言律诗

哀今宇县失人豪，把酒论文气不高。入世忽如观露电，拥花危与坐风涛。人情未必忘诸相，天意何因笃若曹。真有一夫能敌万，华灯绮席夜横刀。
滩河遇大风浪作
作者：范当世
朝代：清
体裁：古风

滩河恶浪何喧喧，泱漭欲与湖江连。湖江之深不可测，滩河几尺乌能然。乃知乘风借势力，颇复扬浪高于天。有潭汪汪澄千年，神龟巨龙于斯潜。下与江海处一渊，旁通百罅流山泉，严风烈雪冰其颠。呜呼物理盖如此，对景茫茫空自怜。
漫兴再成
作者：范当世
朝代：清
体裁：七言律诗

鬓边日耗两三丝，试以闲情澹荡之。入市观人意色决，临觞述事见闻歧。黄鸡白日凄迷惯，铁马金戈徼幸为。要问古来兴废际，几人富贵不流离。
潜之三叠监试韵以答梦湘息战之意余事益多诗思竭矣乃余弟见梦湘挽王伯唐哀哀龚生之言而为之潸然出涕余因益述潜之先后挚语而危苦忧患之意猝盈于胸遂再成一首
作者：范当世
朝代：清
体裁：古风

自从秦李斯，慕鼠食仓廪。士趣日以卑，命在无谁禀。富贵少惊忧，不知祸已稔。所以颜原徒，祗能乐瓢饮。东邻有原尝，终不乞馀沈。丧乱保残躯，饥寒见真品。岂无贞松姿，与俗化柔荏。竟作膏兰焚，视天亦未审。龚生非吾徒，斯言不为甚。古之真褐夫，永世断文锦。伏而餐至精，万物尽成碜。或蹶或以蜚，云泥两途踸。一日不收身，世状实危凛。曾无畜龙处，何由禁鱼淰。鸱鸮不变音，虚烦致桑葚。离魂那可招，云中屡举衽。为原为楚怀，莫保幼清朕。亦有狂夫言，不意纷来谂。笑我陋巷赀，却譬尹烹饪。萧同是何人，君狂不胡沈。百年遭此时，拙分定寒寝。哀哉祗一游，孱躯满受锓。魂梦未省咎，无言害有噤。此属乘乱来，吾犹不安枕。
潜之为吾写松石于扇而布荆棘于其旁作诗以道吾两人之行迹也承其意答之
作者：范当世
朝代：清
体裁：古风

松不为龙石不雨，顽然甘受世人侮。惟有荆棘横纡生，持彼真顽亦无睹。石兮当路卧盘陀，松翠淩空自飞舞。中坚莫由入，神高物自俯。去尔卑心戒尔窳，无所可用安所苦。寥落生成惭负天，完全躯质净还土。
潜之以其夫妇生日各占东坡生死之一日戏为诗赠答而余和之
作者：范当世
朝代：清
体裁：古风

东坡是何物，复至我与尔。彼无使形具，而能恋豚子。不知文字障，化理不如是。无问男若女，劳此不得死。欲入大涅槃，遂除一切语。
潜之以是月年满当代吾与梦湘皆皇皇然若失所赖也四叠前韵以勉其留并呈剑星
作者：范当世
朝代：清
体裁：古风

岁庚子初夏，潜之来卸装。余方在茕独，乍见犹凄凉。兰气一合会，迢遥引风香。梦湘所来远，上世醉为乡。自兹益酩酊，未觉时之长。讵意二年中，浩劫翻红羊。弥天毒烟雾，鸾翮将安翔。潜之欲受代，归意动迷茫。山税纵已尽，饥来岂无粮。行酤亦可继，村酿流糟床。恋恋两腐儒，为子俱徬徨。不见吾州主，来兹已十霜。
潜之梦湘皆叠韵招伯唐之魂余亦三叠前韵相和
作者：范当世
朝代：清
体裁：古风

峨峨支云塔，七宝何人装。山高塔又上，接此天风凉。微尘世界中，冥漠爇心香。众星绕辰居，忠魂依帝乡。宁知北斗下，已复酣歌长。正用膻集蚁，不知虎慕羊。六街灰烬处，车马纷驰翔。危楼插天半，辨析在微茫。燕郊昔大熟，寇盗多屯粮。枕席便过师，岂须更移床。我友灵在天，俯观定徬徨。哀哉后死者，长愁徒鬓霜。
潜之梦湘访石之游我剑星刺史招同桂厚之饮于望海楼因观余与眉孙季直题名处感慨今昔叠韵再作以当斯游题名
作者：范当世
朝代：清
体裁：古风

王子武陵人，飘飘神仙装。江生出肥水，神酣意自凉。石埭有老桂，乘时发奇香。兹皆天下选，翩然来吾乡。绵绵我刺史，流泽亦何长。十年海上居，牧民如牧羊。闲招素心人，遨嬉天际翔。忧来无端倪，天空海茫茫。欲止无处所，将行无裹粮。嗟余昔游此，张何夜连床。刻石纪行迹，作歌写徬徨。君子有白发，青山耐雪霜。
潜之见余倒韵诗复顺和见示而盛以文学教授之事相推以百忙中再依韵奉答并呈梦湘
作者：范当世
朝代：清
体裁：古风

吾游最易足，所至窃庖廪。热边辄心死，穷薄吾所禀。所以逃举场，乃今十五稔。故技终莫捐，教授若醇饮。何图泼残膏，而令拾遗沈。父老数谓我，后生得题品。权故不我属，年光付苒荏。哀今路歧多，老马亦莫审。物穷定须通，适变亦无甚。我有一寸光，比之若明锦。若波澄去泥，如沙净去碜。持以照夜行，或许免踔踸。大风扬尘来，不敌又凛凛。凤去闻鸮音，龙亡见鱼淰。昨者西迎銮，郡县致乾葚。旭日再中天，百方定敛衽。仍忧帝倦勤，真人不称朕。玄黄一以杂，黑白定谁谂。我今亦何为，以鬲烹常饪。勤勤二子意，文高若任沈。不鄙数推余，爱而忘其寝。诗经再三切，意亦入雕锓。一鸣无不鸣，气翕莫能噤。对客只思哦，退息夜吟枕。
濯发饮瓜汁甚乐也季皋疑之为作一诗以释余之顽钝
作者：范当世
朝代：清
体裁：古风

暑汗蒸蒸发不启，颇以身居垢污底。一朝省得乌能容，刻苦低头倩人洗。申椒菌桂蘅芷兰，居然合沓糅吾体。奴子复以瓜水来，寒似蔗浆甘若荠。忽念此水非人间，正用枯藤作根柢。花落蒂在风吹之，青青涵虚变芳醴。故以二斗奔注胸，一气毋令遁牙綮。人生斯世良可悲，有已真应惜稊米。昨日妻属姚君丧，是亦频年谓兄弟。抚尸一恸吾已贤，畏热先归颡无泚。今晨相国大用兵，故将门前尽彫棨。岂无平生一片心，且喜从来未伤髀。嗟汝迢迢青岁人，宁知我老如风递。梦里嘻吁尚忆亲，白日思家已无涕。
燕市莽男子
作者：范当世
朝代：清
体裁：七言绝句

可怜燕市莽男子，不与豪呼有后言。记否前宵李膺坐，主人灭烛自留髡。
燕生香海同游甘棠湖之烟水亭论诗颇洽而语及时事乃必不能谐香海不复愿闻辄复拉观其壁间旧题而索和焉余即依韵笑作二首一讥香海不识时务一并以吾州之水西亭傲此湖也·其二
作者：范当世
朝代：清
体裁：七言律诗

嗟吾谋食天南北，辛苦劳尘却倦游。往与山妻明稼穑，归当野老共春秋。难抛旧爱于兹恋，更缔新交为尔愁。安得翩然偕就我，相将同泛水西舟。
爱沧从余索糖食携之往谈诗竟忘却又携反也加一诗送之
作者：范当世
朝代：清
体裁：五言律诗

袖挈糖䬾反，浑忘一饷嬉。好朋是兄弟，此老本婴儿。惨惨风云错，悠悠天地随。邱轲如可蹈，宴乐复何疑。
爱沧席上赠林纾琴南即撰茶花女遗事者·其一
作者：范当世
朝代：清
体裁：七言绝句

骚人欲炫芳兰佩，巧向樽前并一欢。岂识廿年同味者，更从海外异书看。
爱沧席上赠林纾琴南即撰茶花女遗事者·其二
作者：范当世
朝代：清
体裁：七言绝句

条支弱水荒唐甚，碧海青天夜夜同。莫把茶花问葩籍，言言都在国风中。
狼山观烧感赋
作者：范当世
朝代：清
体裁：古风

元夜灯辉万万古，无端忽被时危阻。传闻野烧今宵多，重向狼山命俦侣。亦曰慰情聊胜无，不谓奇观在何许。白日已下天无光，荡荡乘高揽空宇。冥然一点两点出，忽然稀疏见三五。不能一眴纷来如，泛滥崩奔骤如雨。火海分为无尽波，婉娈迎风颜色聚。直视又若星河翻，芒角摇摇煽残暑。傥其玉帝乘云观，已讶高天沈下土。自读庄生视下篇，便识坤乾无定处。翻腾变化人为之，万众齐心不可禦。居高听下虽不闻，因风送声可知语。他人有菜小如钱，吾侬菜若筐之钜。蟊贼尽死人则肥，如此云云咒田祖。假令官长为娱嬉，岂能令彼一时举。正为灾祲动切身，各各然薪写心苦。遂令山中虮虱臣，浩然独叹生民主。一诏弥纶有万年，百姓身家不可侮。
王伯唐死难之期年梦湘为哀祭之文而潜之及余携至狼山后鼓石旁诵之以为祭兹余三人将复偕往求石刻斯文且畅游焉此非一日所能尽也三叠前韵相戒约
作者：范当世
朝代：清
体裁：七言律诗

登山须趁一江晴，时物催人且弗惊。怪石每从岩僻遇，好云或向夜阑生。但当信宿旃檀下，历遍宵晨钟鼓声。敛挹精魂对亡者，死生何往不齐平。
王晏存太守七十之寿余甫葬母固不与称祝然颇闻其著染须诗自戏能寻乐也踰旬日往谢则君方丧其长子王旭庄太守李耐庵大令各奔视余亦无以相慰昔先君之丧余恨不能杜绝人事择其恶小者而居焉不废酬唱兹故追和晏老染须诗以写心恸且以呈旭耐二君·其三
作者：范当世
朝代：清
体裁：七言绝句

未向欢场著素冠，也曾窃幸老怀宽。能教一夜须还黑，竟作黄金亦不难。
王晏存太守七十之寿余甫葬母固不与称祝然颇闻其著染须诗自戏能寻乐也踰旬日往谢则君方丧其长子王旭庄太守李耐庵大令各奔视余亦无以相慰昔先君之丧余恨不能杜绝人事择其恶小者而居焉不废酬唱兹故追和晏老染须诗以写心恸且以呈旭耐二君·其二
作者：范当世
朝代：清
体裁：七言绝句

闻丧匍匐始为真，知友何分旧与新。留得孤儿一身在，全凭三五素心人。
王晏存太守七十之寿余甫葬母固不与称祝然颇闻其著染须诗自戏能寻乐也踰旬日往谢则君方丧其长子王旭庄太守李耐庵大令各奔视余亦无以相慰昔先君之丧余恨不能杜绝人事择其恶小者而居焉不废酬唱兹故追和晏老染须诗以写心恸且以呈旭耐二君·其五
作者：范当世
朝代：清
体裁：七言绝句

雅废夷侵祸孰无，祗今萌动莫踌躇。聊将一掬伤亡泪，独向先茔灌橐吾。
王晏存太守七十之寿余甫葬母固不与称祝然颇闻其著染须诗自戏能寻乐也踰旬日往谢则君方丧其长子王旭庄太守李耐庵大令各奔视余亦无以相慰昔先君之丧余恨不能杜绝人事择其恶小者而居焉不废酬唱兹故追和晏老染须诗以写心恸且以呈旭耐二君·其六
作者：范当世
朝代：清
体裁：七言绝句

一时王李成双美，乱世循良事倍难。祗共煎熬成白发，好留实相与人观。
王晏存太守七十之寿余甫葬母固不与称祝然颇闻其著染须诗自戏能寻乐也踰旬日往谢则君方丧其长子王旭庄太守李耐庵大令各奔视余亦无以相慰昔先君之丧余恨不能杜绝人事择其恶小者而居焉不废酬唱兹故追和晏老染须诗以写心恸且以呈旭耐二君·其四
作者：范当世
朝代：清
体裁：七言绝句

泪尽西河我不知，昨来惊绝到门时。皇天也与人翻覆，白璧黄琮任汝疵。
留别义门兼约明春携大儿来沪相见
作者：范当世
朝代：清
体裁：古风

子今行否吾归矣，柳色萌芽会于此。平生十约九不还，人事则然非予耻。所以寻常一分手，也用低回不能已。比德论才作弟兄，祗须并世何关齿。吾儿后君才三年，吾意离君尚千里。会当教君看孔融，未必劳君拜陈纪。
留别伯谦仲若二十四韵
作者：范当世
朝代：清
体裁：古风

别离长情愫，疏澹益交道。所以此番来，有逾向日好。堂上天人姿，惟我识渊抱。至足犹自强，造物不能老。吾兄昔懒吟，与我共郊岛。势驱来官中，志动立起槁。沈沈百寮底，昂头有苍昊。倦极一相娱，窥鱼骤依藻。令弟非世人，天性日浩浩。爱兄并怜我，昼夜问寒燠。我崇堂上心，与以学相保。诗书百年物，终焉弗论早。我弟新入官，此独忧心捣。仕学两茫然，旧德虑难葆。黄河青岱间，行迹复草草。想见两老人，愁添鬓边皓。岭表繁花时，江南雪已缟。寒衣且寄渠，谁能问粱稻。感此迫欲归，所业须后讨。无为惜暂分，来旋速于駣。人间孰爱憎，缘意作喜恼。意轻泥沙如，意重即瑰宝。世事虽忽焉，至情未颠倒。岂其阅兹欢，而令迹如扫。
留别新绿轩
作者：范当世
朝代：清

篮舆侧放山门下，我作山人尽一餐。芳树如闻啼鸟怨，残花犹恋去人看。百年香火崇碑在，四海烟涛一剑寒。莫复殷勤为后约，还山古有万千难。
留别诸生
作者：范当世
朝代：清

北极星辰下，分光照读书。两餐兼黍稷，六月长夫渠。会合于玆盛，平生为尔摅。龙门回首地，长恨往年虚。大块微尘积，团沙手自搓。水花求露少，山树出云多。寸步皆由命，群经遍可歌。愿言珍此别，拭目望委它。
留别诸生·其一
作者：范当世
朝代：清
体裁：五言律诗

北极星辰下，分光照读书。两餐兼黍稷，六月长夫渠。会合于兹盛，平生为尔摅。龙门回首地，长恨往年虚。
留别诸生·其一
作者：范当世
朝代：清

北极星辰下，分光照读书。两餐兼黍稷，六月长夫渠。会合于玆盛，平生为尔摅。龙门回首地，长恨往年虚。
留别诸生·其二
作者：范当世
朝代：清

大块微尘积，团沙手自搓。水花求露少，山树出云多。寸步皆由命，群经遍可歌。愿言珍此别，拭目望委它。
留水桥
作者：范当世
朝代：清

留水桥边水，高船未得行。掀篷与天接，彻壁使波平。故榻纷凌乱，深舱且纵横。暂须迟日下，更与逆风丁。夕永愁空露，阴多怖远霆。艰难两程隔，寒燠一时轻。莫使悲秋气，惟应看月明。四围同一白，孤抱得双清。草树无多影，虫鱼有几声。走归非就逸，歌罢不逢惊。未必论金石，真当忆弟兄。首阳奚不好，北海亦能并。醉浅颜滋厚，狂深骨未砭。俊游徒病足，高戾况摧翎。坐隔亲堂梦，终虚故里情。镫华定无数，萧瑟望青冥。
留水桥
作者：范当世
朝代：清
体裁：五言排律

留水桥边水，高船未得行。掀篷与天接，彻壁使波平。故榻纷淩乱，深舱且纵横。暂须迟日下，更与逆风丁。夕永愁空露，阴多怖远霆。艰难两程隔，寒燠一时轻。莫使悲秋气，惟应看月明。四围同一白，孤抱得双清。草树无多影，虫鱼有几声。走归非就逸，歌罢不逢惊。未必论金石，真当忆弟兄。首阳奚不好，北海亦能并。醉浅颜滋厚，狂深骨未砭。俊游徒病足，高戾况摧翎。坐隔亲堂梦，终虚故里情。镫华定无数，萧瑟望青冥。
病中阅各报感述因寄三江师范学堂总理杨锡侯江鄂编译书局总理刘聚卿
作者：范当世
朝代：清
体裁：七言律诗

不病原于世无济，病来并使百忧捐。燕辽竟作旁观者，吴楚空多侠少年。阖眼妻孥惊呓语，到门亲旧问行缠。乘危窃食真无赖，合使家居断粥饘。
病间
作者：范当世
朝代：清
体裁：五言律诗

病久不知病，翻多病间欢。惺忪成美睡，芳洌出常餐。短晷复馀几，小程殊未完。移床就晴日，聊一扫纷难。
盛季莹招饮赠诗且有相从为古文之语次答二首·其一
作者：范当世
朝代：清
体裁：七言律诗

海阔山遥有万程，何缘殊俗得同行。故知觌面能寻味，不必将心与缔盟。仆仆经过几行省，姝姝还是一先生。微吟得自市声里，宁用幽溪怀钓耕。
盛季莹招饮赠诗且有相从为古文之语次答二首·其二
作者：范当世
朝代：清
体裁：七言律诗

驿路梅花发几程，离亭张宴酒初行。逍遥鹏翮吾知反，浩荡鸥心汝可盟。谋稻终成无奈计，为薪亦是有涯生。居今独喜身犹贱，谁者能从即耦耕。
相公后园鹤时时悲鸣为诗问慰之·其一
作者：范当世
朝代：清
体裁：五言律诗

吾亦平平过，胡然尔独悲。门深风岂入，口在料宁迟。天地只如此，人禽渺不知。寒山万里凤，无术更从之。
相公后园鹤时时悲鸣为诗问慰之·其二
作者：范当世
朝代：清
体裁：五言律诗

相汝犹能寿，辽天事恐难。直须鹰击罢，更待凤栖安。我有空山榻，前临大海栏。怀归讵为妄，头白兴将阑。
相公后园鹤时时悲鸣为诗问慰之陈介庵太史亦怜相公后园鹤而索拙诗观之承和乃用乘轩为慰勉且诡其辞为臆对而谬自署为雏语也叠韵奉答·其一
作者：范当世
朝代：清
体裁：五言律诗

鹤性若无改，乘轩当可悲。法为人所豢，情与命俱迟。嗟子凤鸾质，奚吾燕雀知。蓬山有高会，云路一要之。
看保安沙还至上海和敬如见怀
作者：范当世
朝代：清
体裁：古风

为别四五日，六日甫至止。一日山中卧，一日走江汜。两日风雨中，水深没车轨。去其往还日，实祗四日耳。何张于吾人，良非等闲比。新欢入故群，磊磊真可喜。虽然相从乐，岂不念吾子。人闻子名者，循例欲谤訾。论子口则钳，不论腹有痞。沈思世贤万，取足一知已。尽人而费辞，是亦可以已。饮河期满腹，不得尽河水。宁独吾道然，子意亦如此。取子之赤心，照地立人纪。得时亘光芒，不得伏而死。空空是非间，即是安足理。缘子诗念吾，还辞以喻指。
磐硕初自都门闻警将徙家而南约期相晤比来书乃不欲轻动而和余晚窗即事以道其意叠韵酬之
作者：范当世
朝代：清
体裁：七言律诗

日日悲笳送夕阳，落帆洲渚镇相望。听多唳鹤捐虚警，睡足珠骊发旧光。离合卅年流览富，升沈百辈死生忙。海飞不动天声作，吾友真能入老苍。
磐硕大兄因乱弃官间道归呜咽有赠
作者：范当世
朝代：清
体裁：七言律诗

谁言破败无今日，不忍流离到此人。万死能赊归有父，百方欲骋往无亲。萍蓬散落宁非分，瓜果娱嬉复此晨。最痛吾皇在幽阏，更闻临乱道艰辛。
示伯严
作者：范当世
朝代：清
体裁：五言律诗

明朝虽上巳，终觉未回春。一雨成千里，连阴有四旬。病躯真厌世，儒者喜愁人。聊以悽惶泪，分途泣所亲。
示逊庵运使
作者：范当世
朝代：清
体裁：五言律诗

时危频仗友，况以弟兄论。海大容吾勺，文多为子言。艰难谁择食，呼啸莫啼冤。尝怪朱云薄，奚为怒薛宣。
祭墓与钟铠二弟联句得冬青树一首
作者：范当世
朝代：清
体裁：七言律诗

宋室江山寸土无，冬青一树兀临湖。风声犹作西台哭，天问应怜六尺孤。啼血九泉悲蜀魄，招魂六寝遍青芜。遗民义足森千古，长使青山泪不枯。
秣陵中秋伯严以城间胜处在复成桥约诸公棹小舟往会至则风甚月不莹不能望远伯严遂欲出马路穷探而陶公所携妓尼之及反棹至四象桥月色转莹彻余与伯严徘徊良久述以此诗
作者：范当世
朝代：清
体裁：古风

天高无云但有风，分明璧月纱来笼。凄凉柳路行无穷，纡回照暗镫微红。钟山祗在城南东，高下一气青迷濛。复成桥上烟景雄，到来指点殊难工。吾知陈生兴堕空，祗欲疾走争冥鸿。藉非有妓哀疲癃，遂入深深灌莽丛。须臾回舟夜色融，歌管寂寞三更终。澄辉朗彻天当中，直鉴豪发无昏瞳。可怜四象桥边水，正照天涯两秃翁。
积馀以狼山访碑图卷属写赠诗因读吾乡诸子诗发兴次沙健庵韵
作者：范当世
朝代：清
体裁：古风

扬州北岸平如芟，临海忽建三重岩。黄泥马鞍却低曳，犹有千岁云林黬。我留此间不半载，已便尘土埋征衫。到今奔波越两纪，不觉霜雪盈头髟。山僧妙莲吾所爱，千里万里频来函。及吾还家弗相顾，造我怨语殊諵諵。殷勤十返一至寺，岂问绝壁青巉巉。车中来回倦眼视，但见高下迷松杉。未知幽厓秘灵响，邂逅大雅生云咸。人寰莽莽属丧乱，极天妖气横枪欃。出门一步气尽夺，更用登览支疲儳。升高恐遇豺虎齧，涉水愁被蛟龙嗛。子来吾州发吾覆，吾见亦独心焉衔。哦思大德和小弟，强置卷首惟君欦。故人陈慥适何往，即吾城外停风帆。笑向南山塔明处，要与绝顶窥庄严。君云胜处不在此，公等乐往吾能监。人多路迷客为主，途远力尽仙夫凡。狐裘反衣向也昧，灵宝已泄谁仍缄。嗟吾区区一方士，感激随声动至諴。公沙一吟不可止，如对列鼎稍放馋。金张扼要各数语，枯寂岂畏旁人谗。入华千重未疑复，尝海一滴犹知咸。我但愁兹一片石，已尽搜括供镌劖。何处能教雪苗长，容吾困日来持镵。
积馀故有狼山访碑图今为筱山再游指示其处则汪剑星诸题名已一一具刊润生当复为积馀图之而余因是亦预有赠
作者：范当世
朝代：清
体裁：七言律诗

州中五季即唐虞，宝爱荒残似子无。昔日汪伦踏歌处，今来陈慥复相娱。镌名孰是无双士，下笔真成第二图。且喜江郎能貌我，懒馀真个是山臞。
稍与采南和度论文章生造之法再叠前韵奉诒
作者：范当世
朝代：清
体裁：古风

黄雀无人羁，控地不能往。鸽在家人庭，一纵摩天上。物性有崇卑，怀风岂能强。蝉高犹借枝，凡虫互栖莽。独笑惟蜘蛛，容身必自创。蚕死囫囵中，愚智曷能两。遂令古圣人，效法网公网。哀今识字流，举目皆尘障。焉知上古前，高下尽裸壤。物慧传至今，人聪坏誉谤。吁嗟吾子才，天挺秀孤想。江流汎两萍，巧合一相赏。李生继踵来，眉宇复英爽。徘徊始一鸣，哲父有遗响。此事天难量，欲放径须放。安能徇二虫，郊游即莽苍。嗟余蠛蠓如，浮天亦奚壮。色色欲告人，此说闻诸曩。
究观东野之文辞颇有合于西哲之言公德矣感叹再题
作者：范当世
朝代：清
体裁：古风

东野细微士，昌黎挟以传。由今观此辈，合砌蓬蒿间。宁知彼所怀，岳岳如大山。饱与万物饱，教化还天然。洒血泣君昧，矢心躬尧年。由来大同理，一碎不复全。君相各私己，生民尽慕膻。士有不失性，饿死沟渠边。昌黎昔未达，三书宰相前。为道兼求养，哀哀亦可怜。
穷十宵之力读竟义山诗用外舅偶成韵
作者：范当世
朝代：清
体裁：七言律诗

手揽晴空百万丝，化为霞绮趁波斯。风轻雾软莺花笑，海大山深日月知。书剑从军古如此，衣冠来梦子为谁。从头看汝成黄发，浩劫茫茫又几移。
章定盦循吏也外舅安福君亦有长者之政招之同饮而谈民事其有味可知而定盦乃好谈命所以歆动我者前后数十百言明日复为外舅两少子评骘英异而走书自炫立索好诗为酬外舅为四绝赠之余因和之·其三
作者：范当世
朝代：清
体裁：七言绝句

买牛买犊耕田好，府雀亭猪未算能。独有此公为汉相，可知宦海不飞腾。
章定盦循吏也外舅安福君亦有长者之政招之同饮而谈民事其有味可知而定盦乃好谈命所以歆动我者前后数十百言明日复为外舅两少子评骘英异而走书自炫立索好诗为酬外舅为四绝赠之余因和之·其二
作者：范当世
朝代：清
体裁：七言绝句

地北天南各有行，对觞甘苦语平平。可知当日南阳守，只是人间父母情。
章定盦循吏也外舅安福君亦有长者之政招之同饮而谈民事其有味可知而定盦乃好谈命所以歆动我者前后数十百言明日复为外舅两少子评骘英异而走书自炫立索好诗为酬外舅为四绝赠之余因和之·其四
作者：范当世
朝代：清
体裁：七言绝句

风流岂学画眉张，忧乐平生亦渺茫。莫向君平问消息，故山老我有藤床。
章西园刺史从夜谈天津十年事明日过其半隐草堂因索题且约再来居之赋二首应教·其二
作者：范当世
朝代：清
体裁：五言律诗

此俗艳称者，随园与薛庐。英流谁继踵，乱世得安居。问我亦何著，逢君不自疏。闲来看吏隐，随分可停车。
端午即席和外舅
作者：范当世
朝代：清
体裁：七言律诗

策马屡过张耳墓，乘舟三溯禹王祠。平生偃蹇诗无草，十载飘飞命若丝。惨绿今来承婿宠，雄黄故事与儿嬉。我无官秩烦天校，但祝神明弗早衰。
答伯严用叔节韵见寄系以辞曰时势隔日而异观心期极古而并喻来章所慨决答如斯
作者：范当世
朝代：清
体裁：七言律诗

天子从容返里门，西征甲卒散归村。驷虬逐日嗟何及，仗马迎风更不喧。兴复又添垂老泪，荒茫永有未招魂。商量去孔诚何说，只向深山万古存。
答徐昂秀才·其一
作者：范当世
朝代：清
体裁：七言绝句

归来碌碌成何事，唤作闲门百不清。不有仁贤书一纸，忽忘身是老儒生。
答徐昂秀才·其七
作者：范当世
朝代：清
体裁：七言绝句

昵我谁曾罄意输，礼防欲进尚踌躇。长吁莫为明王告，臣里佳人一世无。
答徐昂秀才·其三
作者：范当世
朝代：清
体裁：七言绝句

行藏欲语千年叟，忽复如婴望乳啼。麟角未成甘苦共，回头雨夜梦黄泥。
答徐昂秀才·其二
作者：范当世
朝代：清
体裁：七言绝句

明珠大玉一千字，字字心光照眼来。堪叹人间莽萧瑟，石麟天与亦何哉。
答徐昂秀才·其五
作者：范当世
朝代：清
体裁：七言绝句

我有苦心雕琢处，万般零落不胜悲。祗今瑰宝天然得，始信人为必不奇。
答徐昂秀才·其八
作者：范当世
朝代：清
体裁：七言绝句

心血真能引凤高，苍天万仞与翔翱。聊于岁计荒寒外，灼酒烹羊为子劳。
答徐昂秀才·其六
作者：范当世
朝代：清
体裁：七言绝句

韩欧一世勤文字，却把文人一扫空。此语荒唐人不解，可怜千圣泣途穷。
答徐昂秀才·其四
作者：范当世
朝代：清
体裁：七言绝句

尝言淑世成虚语，愿力终难出一乡。惟有周流求党类，极天际地尽旁皇。
答徐昂秀才润生爱余答徐秀才诗为呓语次其韵余因叠韵以示蕴素以为元夜消遣之资·其一
作者：范当世
朝代：清
体裁：七言绝句

今年元夜无灯市，万象萧条气正清。遥想长安宫阙里，月华仍傍五云生。
答诗未往介庵又成二首壹反前意为乘轩者悲夫翔登金殿苦语难工而骤别珂乡牢愁不少吾知君意不谓君之反复也再叠而并酬之·其一
作者：范当世
朝代：清
体裁：五言律诗

从古金华殿，不闻秋士悲。渐知入世好，仍恨去乡迟。夫子亦何为，所怀人不知。轩渠后园鹤，流涕更伤之。
答诗未往介庵又成二首壹反前意为乘轩者悲夫翔登金殿苦语难工而骤别珂乡牢愁不少吾知君意不谓君之反复也再叠而并酬之·其二
作者：范当世
朝代：清
体裁：五言律诗

界绝人天路，乘除亦大难。谁支一生事，博得两头安。蔼蔼花藏坞，青青竹出栏。寒宵费斟酌，永忆夜灯阑。
答诗未往介庵又成二首壹反前意为乘轩者悲夫翔登金殿苦语难工而骤别珂乡牢愁不少吾知君意不谓君之反复也再叠而并酬之日与季皋言事喜其意量之日远次鹤诗又高古过所望和以赏之·其一
作者：范当世
朝代：清
体裁：五言律诗

对汝章缝气，真为纨绔悲。翻因闻道速，仍恨读书迟。师说邹三乐，家声杨四知。鹏风九万里，踠怒一培之。
答诸公要余至上海同谒李相
作者：范当世
朝代：清
体裁：七言律诗

青天白日沈忧患，远水遥山送语言。世有万年身是寄，民今百死我何冤。可怜黄发承兹难，宁惜丹心为至尊。后鬼前狨啼不已，又能重把劫灰论。
答邓璞君叠韵寄和遂以秋门行止相托
作者：范当世
朝代：清
体裁：五言律诗

万古无今日，仓皇百变陈。域中非乐土，人命本轻尘。近喜慈亲腹，能忘爱弟身。谁令千里外，吾友独艰辛。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其一 黄泥山读书
作者：范当世
朝代：清
体裁：古风

儒者称名山，山以儒名耳。荒山与穷儒，千载谅不毁。早入名山中，其人可知矣。狼山非不高，名盛吾所耻。蔼蔼新绿轩，相望只数里。喧寂异仙凡，金焦尚难拟。南疆万车马，西去无一趾。山门到者稀，轩堂复谁履。萝石牵杂花，迷离夹松梓。秘绝通岩扉，辗转达轩址。而我于此间，洒扫布床几。塞窦断来踪，穿墙发远视。春深地不宽，世乱心长已。惟珍病后躯，自惜闲中晷。蔬饭充饥肠，呼鱼那可指。追维是时乐，真实亦无侈。谁令襆被归，长作远游子。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其七 琴台夜饮
作者：范当世
朝代：清
体裁：古风

峨峨黄鹤楼，江汉两来趋。龟山壁其右，右有郎官湖。湖穷得精舍，堤柳千万株。乃是琴台迹，古贤所遗馀。曩及柯与蔡，晚尊坐此娱。风从墙外过，月在湖心孤。清寒鉴毛发，气谊同肌肤。吾行天下半，不肯浪有徒。蔡乃兄事我，柯亦弟蓄余。逃尘谢人迹，惟此三人俱。此宜若金石，吾心更不渝。如今各天地，贵富或相踰。魂梦岂不到，琴台定有无。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其三 龙门雨夜
作者：范当世
朝代：清
体裁：古风

游子初辞家，寻师却至沪。师说万馀言，先入以为主。后来饥困馀，仙家乞麟脯。当时却不然，初若婴啼乳。乳脯味敢歧，恩勤有独苦。风夜培成心，千秋泪如雨。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其九 冀州城楼
作者：范当世
朝代：清
体裁：古风

平生耀眼处，忽然永留情。冀州吹笛夜，曲尽以诗鸣。当时杂群感，过境悬孤清。独有人难得，寻常只月明。遥知今夜月，仍在冀州城。人散归村落，弦歌馀几声。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其二 狼山观海
作者：范当世
朝代：清
体裁：古风

狼山若金山，丹碧迎飞盖。孤高又不同，非我必自大。乱后繁华空，今此亦为最。亭亭大观台，江海之所会。少小习于斯，手口俱能绘。惟独闺中人，长年郁尘壒。徒有千秋心，无由得知外。一日登于天，酣然泪滂霈。微生天地间，离群复何赖。此意深难言，我亦愁无奈。焉知后五年，君已如蝉蜕。登高痛哭之，风浪自硼磕。离魂不可招，酌水吾何酹。留影丹青间，璘斌亦何害。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其五 水心亭宴集
作者：范当世
朝代：清
体裁：古风

朋侪似骨肉，亦复如云烟。兹图所列绘，并在欢觞边。飘风搅其伍，散落乌能全。逝者已弗念，生存各澹然。自古皆如此，悲来不足宣。群人之所聚，能为风气先。十夫闭门造，百万哄其传。青黄不可纪，一白胡为焉。览代惜情好，抚衷怀罪愆。悬知百世后，难比古人贤。满地江淮海，沈潜亦有年。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其八 燕南并辔
作者：范当世
朝代：清
体裁：古风

鞍马真能健，读书方不慵。我生幼疲苶，宛转随吴侬。二十丛书史，发愤忘飧饔。三年闭野馆，百病来相从。从兹一放散，日近市人胸。名声羽毛长，愿力霜蹄松。茫茫冀州道，腾踏遇真龙。低结若可并，高情未许慵。官中念师友，车马犯严冬。私心惜髀肉，对面聊从容。自笑强颜甚，还来绘昔踪。谁能换筋骨，自首与横纵。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其六 芜湖附舟
作者：范当世
朝代：清
体裁：古风

寻常万欢笑，一端何足言。故交十数辈，胡然独不谖。此人实可悯，此事真当存。老年罢官职，投憩无家园。逢余以为命，徒步相追奔。相依不相活，各复投朱门。岁穷一归并，笑乐为吾昆。精诚所牢结，訢合常无痕。规当永如此，一日感偏反。交满亦为累，至情多烦冤。生死不能尽，何由诉子魂。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其十 塔院养病
作者：范当世
朝代：清
体裁：古风

吾绘十一图，十快一不欢。欢盈变愁苦，天道见其端。至苦有欢在，君子谁能残。吾病非言状，言之亦苦繁。惟兹老生语，常在胸中盘。人生梦幻处，数反惟家门。泡影久不灭，亦惟亲弟昆。禅悟所不彻，馀生又可论。谁知病中景，能役异乡魂。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其十一 安成玩月
作者：范当世
朝代：清
体裁：古风

吾翁非常人，平生与凤麟。咸同圣贤际，了然皆所亲。以兹厚诗力，迥出千家屯。一官如粪土，百代关其身。生虽托名父，德由自苦辛。小子所深愿，乃公父师伦。天地忽迟莫，山岳馀孤春。相逢各有慨，语笑都成珍。丈人非姚合，婿亦殊李频。对面伤心处，宁关纸上尘。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其十二 航海北渡
作者：范当世
朝代：清
体裁：古风

车船何太劳，山川莽回互。山川无变更，斯人自新故。新人烂明霞，故人若宵露。悬之山海间，前后不相遇。我身亦乘化，那能自坚固。浮生迭造因，涉笔偶成趣。构会虚无中，无人解斯慕。魂魄难可招，容华要深驻。指谓吾妻云，此是还家路。吾往还当游，子今托翁妪。莫学故人愁，愁深不我顾。周流良苦辛，归休自调护。
筱白为吾写快事递增至十二图而总题曰去影兴会既集疾痛复来不能更端长怀一气成咏每以镫前小睡薄有神思掇拾数言而成半稿或间数日乃为一篇良知此病不瘳难复与于著述而偶然遣兴亦不求佳汇而录之与全图相副 其四 泛舟秦淮
作者：范当世
朝代：清
体裁：古风

一带秦淮水，千秋脂粉香。钟山草堂下，自古声名场。姬传昔驻此，闇澹无华光。沦没百年后，杰兴得湘乡。扬舲载宾客，宛转听吴娘。当时烟月好，山川有主张。蹉跎仅十载，不得同杯觞。觌面成私淑，沿流到武昌。垂髫应乡举，十度秋期忙。繁声与缛色，到我皆颓唐。惟以清游会，同歌吊浑茫。
筹议学费初集余病困不能多言卧听磐硕季直二君谈默然赞之
作者：范当世
朝代：清
体裁：古风

李子出言定夭矫，而此著语殊沈沈。张君信眉大谈者，兹焉一字千酌斟。嗟兹钜事山难任，嗟彼苦心河水深。行行且无畏，事大不如心。
篑斋学士既刻绳吾诗又引申其义至再至三而不厌若以鄙人足当其直道而拙诗能堪其纠弹者感酬一诗以悲其遇
作者：范当世
朝代：清
体裁：七言律诗

龙比伤心百不云，空将热血洒吾文。十年草莽宜心折，千古膏兰总自焚。不意鼓钟共昏晓，卧看风雨在烟云。何缘老谢人间世，长为躨跜试匠斤。
罕儿入法兰西学堂以安息日出为余述其间规矩之严甚乐从也余亦甚慰明日复忧其暴改所习叠少浦韵戒勉之·其三
作者：范当世
朝代：清
体裁：五言律诗

忽于眠食处，愁汝一番新。总望形骸健，休誇志气神。空肠毋水激，削面莫风皴。但取从容乐，何忧三百囷。
罕儿入法兰西学堂以安息日出为余述其间规矩之严甚乐从也余亦甚慰明日复忧其暴改所习叠少浦韵戒勉之·其二
作者：范当世
朝代：清
体裁：五言律诗

看向前期去，悠悠百不争。姓名群士略，啼笑一身轻。独念海之大，愿随天与行。何时能挈汝，游览足平生。
罕儿入法兰西学堂以安息日出为余述其间规矩之严甚乐从也余亦甚慰明日复忧其暴改所习叠少浦韵戒勉之吾与通伯相思七年仅得见于外舅之丧中又不得稍留中间又泣且病谈世事则灰心短气读其书则徒有浩叹并其夫妇怜我之丧女欲以长女相嗣为却为承亦未遑云也放手而行能无痛泪·其一
作者：范当世
朝代：清
体裁：五言律诗

骨肉衔悲日，华夷构难辰。与君成此别，为道益伤神。遍国皆谁赖，皇天不我亲。洋洋三古意，惟以度宵晨。
耦耕吟申前诗沮溺之义
作者：范当世
朝代：清
体裁：古风

婴与夫，非利徒。忠孝既尽身其馀，何不脱然归江湖，胡为游于势利杀其躯。耳若馀，患难俱。匹夫义重死不渝，况其名闻天下与，胡为身至将相还相屠。人生各在天一隅，投合岂不由诗书。书外因之著豪末，终恐坦路生崎岖。炎炎富贵如火荼，臣非不欲诚惧诛。同共生死犹嫌愚，何况中途更异趋。澄宵感此忽三叹，欲得澹友同居诸。千载无人知此意，吾为桀溺尔长沮。
聚卿招饮恰与去年雪后之招为一周岁也三叠前韵奉酬
作者：范当世
朝代：清
体裁：七言律诗

人间只觉为时久，谁谓停觞止一年。汝向扶桑看日出，我如衰柳落霜前。于今海岱沈冰雪，惟以歌呼隔地天。至竟贱儒难改性，犹能一喙载双肩。
腊月二十七日漫书
作者：范当世
朝代：清
体裁：七言排律

雪后从容复阴雨，诗成懒散更歌行。不知门外今何日，便与楼头送此生。老贾失时寻旧话，童奴少事问书名。无心拨尽一炉火，不寐听残五转更。两境可能天不隔，万年难使物多情。闭门习静干风事，却撼虚窗故故鸣。
自他
作者：范当世
朝代：清
体裁：七言律诗

自他谏死三君外，百尔盈廷可叹伤。无以仁言告君相，多为汉过与蛮荒。行行所遇东南彦，梦梦何殊上下床。一事稍令人意惬，新推汲黯领淮阳。
自峡江登岸山行快然一释其十日滩河之累行十馀里成此篇
作者：范当世
朝代：清
体裁：古风

波间困阨久，登岸美于天。城门有高路，一折为山田。山田小如瓦，我行在半山。苍翠四面合，风尘无由干。又疑此何地，直入家山间。早知山行乐，我亦抛湖船。北方乘骡车，辛苦怀当年。累囚系车上，磊砢盈头颠。那敢片时坐，惟应终日眠。南方舆制好，容我拥故毡。举手摘花蕊，开眼观陈编。掩卷得新作，揽裾出吟笺。分明炫珍剃，索赖舆人前。舆人诵叔节，一贯青铜钱。哓哓不去口，望我如叔贤。我亦怀斯人，恨不同流连。明朝一樽酒，今日方熬煎。童奴忽惊顾，白发何芊芊。嗟尔岂知我，朱颜那得全。
自林梓还家
作者：范当世
朝代：清
体裁：五言绝句

怀抱清流水，归心薄暮舟。倚闾知望切，论学愧兹游。
自谕
作者：范当世
朝代：清
体裁：古风

昔年三十六，病亟江西船。去妇亦已远，离家路几千。于时一无冀，但冀稍俄延。计程疾抵家，得正首邱眠。及乎返家弄，扶携到亲前。病势日有改，外宽中熬煎。有手不能画，有口不能宣。指向对门寺，颔头畏喧阗。实畏衰颜亲，避之依僧毡。旦夕所愚祷，但冀终亲年。呜呼今则已，我尚何冀焉。一人有一本，枝叶尽可捐。我妇我两弟，有生所缠绵。我弟由学入，所得各已坚。谅达无生理，嬗诸未死缘。我妇由悟入，颇复知人天。抑抑就名义，岂为情怀牵。至性不毁灭，元气终蝉联。我君未了事，各各能仔肩。凡于世多取，子姓被冤缠。我少即无用，惮为祸福先。人群三十载，游好无间然。停回有入骨，过往或如烟。除此二者外，于人无怨愆。遗安既若此，损智益无钱。长次迭相冒，美恩常得全。令今即就道，何处烦悲怜。矧吾病最吉，每能岁月迁。人生苦难料，行路有仆颠。从容若兹病，百事得安便。文诗陋儒习，丛残箧中悬。冯生吾乡最，移托姑舍旃。忧心及邦族，泪下独涟涟。馀精足辅弼，苦语咨仁贤。及春又不死，次第闻歌弦。朝朝下床健，窗明手一篇。穷乡欲兴学，为书致吾虔。絮语只通俗，细字常盈笺。人来夺其笔，往往张空拳。鸡鱼必肥美，蔬果必新鲜。素风虽已尽，美意聊相沿。见客惟取择，有来无回旋。长官亦将就，仆媪咸媚妍。谁言病且殆，而反乐无边。诚哉肺病好，肺病无须痊。徒将体质耗，不与神明连。居则乐吾乐，去亦疑于仙。一气浩如海，驾言备鞍鞯。
自谛
作者：范当世
朝代：清
体裁：古风

吾尝一日思安禅，又尝一念游于仙。仙者意高广，六合廓落然。求其归宿处，但冀形神全。禅意向枯寂，厥功弥静专。静中有真觉，愿力至大千。我于二道皆未学，祗以病体图安便。久病真如槛囚陷，颇设遐想无穷边。霞外珠宫那可得，云中鹤驾无由传。十洲三岛尽虚妄，徒见下有深深泉。神魂散落百骸弛，欲保性命何有焉。收拾残馀自将息，呼吸骤若游丝牵。徐引生气布满腹，群腑得职无大愆。此时谐和与物共，有日世界纯阳天。谁何机来万念起，俄顷乃有亿变迁。我与众生实同道，以次现出诸因缘。不如动植物，得性能自坚。人为万灵最，何术能绵绵。所以如来得自度，而目一世生悲怜。虎狼犹可道，虫豸未忍捐。陈诸割断法，以制人绕缠。我以哀鸣当定慧，可知于佛霄壤悬。愚僧撞钟谅可法，长抱此念无回旋。口亦不辞瘁，手亦不辞胼。血气终能爱，肺肝无俾镌。正得一私净，斯为万觉先。
至保安沙视新堤
作者：范当世
朝代：清
体裁：七言律诗

依然急浪撼堤根，版筑斯须且自存。相土犹含先啬意，彻田疑有旧周痕。江河到此终无赖，草木于人似有恩。未必遂能躬作息，乱馀惊定欲招魂。
至延卿家拜母寿而为之题客中所画故乡图·其一
作者：范当世
朝代：清
体裁：七言绝句

一角明霞起暮天，桃花红雨烂相鲜。由来风景随人换，不似离家惨淡年。
至延卿家拜母寿而为之题客中所画故乡图·其三
作者：范当世
朝代：清
体裁：七言绝句

王母虽然鬓上霜，劳人相对感年长。惊心一海身如粟，那更漂摇八海旁。
至延卿家拜母寿而为之题客中所画故乡图·其二
作者：范当世
朝代：清
体裁：七言绝句

我亦离兹十馀载，艰难百变始重来。门前似有参天树，不向天涯共劫灰。
至延卿家拜母寿而为之题客中所画故乡图·其五
作者：范当世
朝代：清
体裁：七言绝句

约定翻为流泪言，世间真乏武陵源。从容一夕谈何易，莫更开图恋此痕。
至延卿家拜母寿而为之题客中所画故乡图·其四
作者：范当世
朝代：清
体裁：七言绝句

风雨收身此一庐，来回照影夜灯虚。梦中说梦浑当觉，乡里寻乡计未疏。
至延卿家拜母寿而为之题客中所画故乡图戏为刘锡彤题其居停王欣父夫人画兰以调欣父·其一
作者：范当世
朝代：清
体裁：七言绝句

天壤王郎富贵迟，重逢钟阜鬓如丝。惟馀韵事鸥波舫，手写芳兰有万枝。
至沪谒李相
作者：范当世
朝代：清
体裁：七言律诗

天津回首阵云屯，重向江头谒相门。天意尚能留硕果，人间何处起贞元。耆年往复乘衰运，老泪滂沱有笑言。一事告公时论定，八州生类赖公存。
至泰兴观龙研仙大令所为小学堂将归而雨研仙固留饮且以中学堂之事相期赋赠二首·其一
作者：范当世
朝代：清
体裁：五言律诗

抑志百寮底，成功九牧先。虚怀妙迎变，逸气自沈渊。忽睹如山厦，潜悲逝水年。兹方树交荫，应不著寒蝉。
至泰兴观龙研仙大令所为小学堂将归而雨研仙固留饮且以中学堂之事相期赋赠二首·其二
作者：范当世
朝代：清
体裁：五言律诗

急桨潮生夜，深杯雨晦晨。诙嘲成苦语，督促到闲人。必达诚难信，相观恐未仁。君侯是同室，原不是乡邻。
至泰兴观龙研仙大令所为小学堂将归而雨研仙固留饮且以中学堂之事相期赋赠二首章西园刺史从夜谈天津十年事明日过其半隐草堂因索题且约再来居之赋二首应教·其一
作者：范当世
朝代：清
体裁：五言律诗

政声及淮海，韵事在江南。结屋未妨小，徵文始用贪。奔腾十年事，深秘一宵谈。记取西园会，秋期色正酣。
至镇江晤丁星五及游氏子信有江清之事
作者：范当世
朝代：清
体裁：古风

沿江居人走相惊，胡此浊浪朝来清。升高直视尽殊曩，千里百里同一声。我初闻之苦不信，恐其讆语随风生。岷山导江出三峡，直挟万派东南倾。山田野岸受冲决，经过尽带泥沙行。淮汉大流迭来汇，鱼鳖万派欢相争。溟然若此欲淘汰，神禹再出功难成。守此硁硁百不颔，讵晤二子斯言诚。上自芜湖下京口，历历照眼波光明。有言江清圣人出，或主变乱愁刀兵。沈思物理不可解，徒纵妖异资狐鸣。不然清流祸国古无此，天其或者著象咨我氓。梦梦万古杳无觉，独向江头涕泪横。
舟中元宵叠韵再赠
作者：范当世
朝代：清
体裁：七言律诗

兄弟连年有远行，兹番劳苦见君情。春初暴暖裘为累，夜久深谈梦不成。路转滩河山未改，村明烧火月初盈。惊心令节娱亲日，况我离家四十程。